text:
Korali Salem y’i Kabuga igiye gukora urugendo i Nyagatare rwo gusobanura ibanga abisi batazi.
Yanditswe na
2 August 2018 saa 04:41'
Korali Salem ikorera umurimo w’Imana muri ADEPR Paruwasi ya Rusororo k’Umudugudu wa Kabuga Ville ni imwe mu makorali akomeye cyane kandi akunzwe abarizwa hano mu gihugu cy’ u Rwanda , ari nako bakomeje kwitabira cyane ibiterane bitandukanye hagamijwe kwamamaza Yesu Kristo nk’Umwami n’ umukiza, Ubu noneho bakaba bagiye kwerekeza mu ntara y’i Burasirazuba ho mu itorero ry ’Akarere ka Nyagatare, Paruwasi ya Matimba mu giterane cyateguwe n’iyi Paruwasi.
Salem Choir ya ADEPR Kabuga Ville mu myiteguro y’urugendo rw’ivugabutumwa izakorera Nyagatare
Korali Salem yamenyekanye mundirimbo zayo nziza zakunzwe nk’iyitwa Ibanga, Ibasha, Umukiranutsi ararinzwe n’izindi; igiye kwerekeza i Nyagatare nyuma yo kwitabira ibiterane bitandukanye harimo ibyo baheruka kwitabira birimo ibyabereye: muri Paruwasi ya Rugalika muri Kamonyi, Gatenga k’Umudugudu wa Gatenga n’uwa Karambo, banitabiriye kandi igiterane cyabereye muri Paruwasi ya Gasave k’Umudugudu wa Gasave, muri Dove Hotel ndetse n’ahandi henshi hatandukanye.
Aganira n’ Iyobokamana.com,Umushumba wa Paruwasi ya Matimba Rev Past Habakwitonda Cyliaque yagize ati: >
Umuyobozi wa Korali Salem Madam Kampororo Jeanette yavuze ko mbere ya byose bashima Imana ijya igenda ibiyereka mu ngendo z’ivugabutumwa bakora ndetse zigatanga umusaruro kuko zisiga habonetse umubare w’abantu benshi bakira agakiza kandi nyuma bakumva ubuhamya bwabo ko bakomeje gushikama mu mwami, avuga kandi ko ntakabuza ko bizeye ko Imana izabana nabo muri uru rugendo rw’iminsi 2.
Abajijwe kubijyanye n’imyiteguro Fidele Gatabazi akaba ari nawe mutoza wa Korali Salem mu Ijambo rye yagize ati:”kuruhande rwacu imyiteguro imeze neza cyane, icyo nabwira abazitabira iki giterane bazabasha kumva umuziki w’umwimere n’indirimbo nziza z’ivugabutumwa ryihanisha abanyabyaha, zizahumuriza abanyamibabaro ikindi kandi nuko tuzakoresha umwimerere w’ umuziki w’indirimbo zacu zakunzwe na benshi kuri Album yambere ndetse n inshyashya turi kwitegura gushyira kuri Album yacu kabiri.
Gatabazi ahamya adashidikanya ko Uwiteka azabashyigikira nkuko yabibasezeranije ari nayo mpamvu ararikira abatuye akararere ka Nyagatare kwitabira iki giterane.
Korali Salem y’i Kabuga Imana iyikoresha iby’ubutwari mu biterane yitabira hirya no hino mu gihugu
Korali Salem ibarizwa muri Paroisse ya Rusororo k’Umudugudu wa Kabuga Ville, yatangiye Umurimo wo kuririmbira Imana mu mwaka w’2004 itangirana abaririmbyi 20 ubu igeze kubaririmbyi 127 barimo Abagabo, Abagore, Abasore n’abakobwa; Iyi Korali yasohoye Album yambere y’amajwi n’amashusho yitwa “Umukiranutsi Ararinzwe”, ubu ikaba irimo kwitegura iya kabiri nkuko babitangaza.
Usibye kuririmba kandi Korali Salem yagiye irangwa n’ibikorwa byo gufasha abatishoboye, gusura abarwayi, kuremera imfubyi n’abapfakazi, gutanga ubwisungane mukwivuza n’ibindi.
REBA ZIMWE MU NDIRIMBO Z’IYI KORALI SALEM :


c: text/html

text:
Byatangiye tariki ya 11 Gicurasi 2018, ubwo Ringtone Apoko yumvaga Zari mu kiganiro kuri Kiss FM yo muri Kenya agahita yatsa imodoka ya Range Rover yari yamuguriye, yayimushyira agasanga undi yamaze kugenda.
Nubwo Zari yavuze ko atazi uyu muhanzi ndetse atamwifuza na gato, Ringtone Apoko, yongeye kwerura ashimangira ko azava ku izima ari uko amwegukanye akamugira umugore akamwibagiza umubabaro n’agahinda yatewe na Diamond.
Mu kiganiro yagiranye na Citizen Digital, Ringtone Apoko yavuze ko yagize ati “Abatezuka ntibatsinda. Ntabwo nzahagarika ibyiyumviro byanjye kuri Zari. Nzereka buri wese ko yibeshya.”
Uyu muhanzi wari umaze iminsi avugwaho cyane ku mbuga nkoranyambaga ko imodoka yerekanye ashaka kuyiha Zari yari inkodeshanyo, yabihakanye yongera gusohora amafoto amugaragaza ayicayemo amubwira ko igihe cyose yayikenera yazamusanga muri Kenya.
Mu mpera za Gashyantare 2018 nibwo Ringtone Apoko yatangaje byeruye ko ashaka gusimbura Diamond mu mutima wa Zari akamuhoza amarira n’agahinda kose yatewe. Ibi, byatangiye bisa nk’imikino gusa uko iminsi yagiye ishira Ringtone Apoko yarushagaho gukaza umurego.
Ringtone yageze ubwo agura inka 40 ahita atanga itangazo ko Zari namwemera azahita azishorera akajya gutanga inkwano muri Uganda ariko birangira Zari avuze ko muri uyu mwaka nta gahunda afite yo gushaka undi musore ahubwo yifuza kwita ku bana be no gukora ibindi bikorwa by’ubucuruzi.
Urukundo rwa Zari na Diamond rwashyizweho akadomo ku wa 14 Gashyantare 2018 ku munsi wahariwe abakundana [Saint Valentin] biturutse ku mahitamo y’uyu mugore wavuze ko yasheshe uwo mubano ku bwo kunanirwa kwihanganira gucibwa inyuma.

robotstxt: allowed

filter: keep


text:
Abacamanza mu Nkiko za Gisirikare basabwe kurangwa n’ubunyamwuga
Yanditswe na MUTUNGIREHE SAMUEL
Minisitiri w’Intebe Dr. Ngirente Edouard yakiriye indahiro z’abacamanza mu Nkiko za Gisirikare, ababwira ko kugira ngo bazabashe kuzuza neza izo nshingano bagomba guhora barangwa n’ibisanzwe biranga Ingabo z’u Rwanda mu bunyamwuga bwazo.
Yabitangaje ejo hashize, tariki ya 13 Nzeri 2018, ubwo yakiraga indahiro z’abacamanza batatu bo mu nkiko za Gisirikare barahiriye inshingano ari bo Lieutenant Colonel Asimwe Charles Madudu, ku mwanya wa Visi-Perezida w’Urukiko rwa Gisirikare, hakaba Lieutenant Colonel Ngabo Augustin na Major Sumanyi Charles, bombi barahiriye kuba abacamanza mu Rukiko Rukuru rwa Gisirikare.
Minisitiri w’Intebe yababwiye ko indahiro bakoze igomba guhora ibaranga kandi igihugu kibifuriza kuzuza neza inshingano nshya bahawe n’ikizere bagiriwe n’ababakuriye zo gutanga ubutabera bunoze.
Ati “Inshingano zanyu murazizi neza; ni ugutanga umusanzu wanyu mu kubaka igihugu kigendera ku mategeko, mugatanga ubutabera bunoze, muharanira ko ubusugire bw’igihugu cyacu n’uburenganzira bwa muntu biba ntavogerwa.
Kugira ngo muzabashe kuzuza neza izo nshingano bimwe mu bigomba guhora bibaranga ni ibisanzwe biranga ingabo z’igihugu cyacu; hari ugukora akazi kanyu kinyamwuga nk’uko bisanzwe, mwubahiriza amategeko. Ibyo turabizi ko bisanzwe bibaranga ariko ni ukubyibukiranya kugira ngo tuzakomeze tubigire umusingi w’akazi dukora.
Kuba inyangamugayo muri byose kandi hose, mugakorera mu mucyo, guhora murangwa n’ikinyabupfura nk’uko bisanzwe, gushishoza mu manza muzajya muca n’ibibazo bizajya bibagezwaho, gukoresha ubutabera bwose ku buryo bushoboka, kwakira neza ababagana no kubaha serivisi nziza, kwirinda ruswa, kuzuzanya n’abo musanze mu mirimo yanyu mukongera imikoranire, gukorera ku gihe mubifashijwemo n’ikoranabuhanga ndetse no guhora mwihugura mu mategeko agenga akazi mumaze gushingwa.”
Abarahiye na bo ntibaca iruhande rw’impanuro za Minisitiri w’Intebe mu nshingano nshya bagiye gukora nk’uko bazisanzwemo.
Lieutenant Colonel Asimwe Charles Madudu, mu kiganiro n’abanyamakuru yagize ati “Akazi k’ubucamanza nta kindi bisaba ni uguca imanza hakurikijwe amategeko. Uwakoze ibyaha akabihanirwa, ndetse n’uwarenganyijwe na we akarenganurwa. Burya ubutabera butinze nta butabera buba burimo, ibyo rero ni byo umuntu agomba kwirinda bwa mbere, tugashyiramo imbaraga zihagije kugira ngo imanza zihute kandi turabizi ko tuzabigeraho nta kibazo.”
Yakomeje avuga ko kugira ngo ibyo bigerweho neza ari ngombwa ko umucamanza ahora yihugura kugira ngo agende ajyana n’uko amategeko agenda ahinduka n’uko ubutabera bugenda butera imbere kugira ngo bazabone ubutabera bubereye Abanyarwanda.
Visi-perezida w’Urukiko rwa gisirikare n’aba bacamanza bemejwe n’inama y’abaminisitiri yateranye ku 11 Nyakanga 2018.


text:
Ababyeyi ba Diamond, Abdul Juma ntikibana na Sanura Kasim, ntibakibana mu nzu kubera amakimbirane bagiranye mu gihe cyashize buri wese ahitamo kuba ukwe.
Abana Abdul Juma yabyaranye na Sanura Kasim bose baramutaye bajyana na nyina kuba aha bonyine mu Mujyi wa Dar es Salaam. Uko ari batatu, Esma Platnumz, Queen Darleen na nyina Sanura bashingiwe ubucuruzi na Diamond mu gihe se yiyicira isazi mu maso.
Mu minsi ishize, muri uyu muryango intonganya n’umwiryane byari byongeye gukaza umurego biturutse ku magambo yatangajwe na Queen Darleen yihakana umubyeyi we Abdul Juma.
Queen Darleen yari aherutse kuvugira kuri Radio ko atemera Juma nka se ahubwo ko umubyeyi azi kandi afata nk’umurezi we ari musaza we Diamond Platnumz. Ibi byateye Abdul Juma gusharirirwa cyane kugeza ubwo yasabye abavandimwe be kutazemerera uyu mukobwa kugera ku mva ye mu gihe azaba yapfuye.
Ibyari amahari n’umwiryane hagati ya Juma n’umukobwa we byahindutse. Uyu mugabo yemeye kwiyunga na Queen Darleen nk’uko yabitangarije ikinyamakuru Ijumaa Wikienda.
Yashimangiye ko nubwo bamaze iminsi bafitanye amakimbirane nta kizamubuza ‘kumwita umukobwa we’ bityo ko imbabazi yasabye nta mpamvu yo kuzimwima.
Yagize ati “Ni umukobwa wanjye. Ndabizi neza ko twashyamiranye mbere ndetse n’itangazamakuru ryarabimenye. Ariko burya iyo umuntu agusanze akagusaba imbabazi urazimuha. Ntabwo nakwanga guha imbabazi umukobwa wanjye, nampa impano kandi nzayakira nyikoreshe icyo yagenewe.”
Queen Darleen yari aherutse kwandikira umubyeyi we amusaba imbabazi ndetse ko ibyo yari yavugiye mu itangazamakuru yabikoze atabitekerejeho. Ibi, Queen Darleen yanabyanditse kuri Instagram aho yumvikanishaga ko yakoshereje umubyeyi we.
Juma na nyina wa Diamond bamaze imyaka irenga makumyabiri badacana uwaka kubera amakimbirane bagiranye mu gihe cyashize buri wese agahitamo kuba ukwe. Umugabo ubu aba wenyine ahitwa Magomeni mu Mujyi wa Dar es Salaam. Mu byo bapfuye harimo ubwumvikane buke n’intonganya zahoraga mu muryango wabo.


text:
Kuri uyu wa gatanu, tariki ya 15 kamena 2018, Isi yose by’umwihariko abayisilamu bari kwizihiza umunsi wa Eid al-Fitr.
Uyu munsi ni umwe mu minsi ikomeye ku bayisilamu, wizihizwa ku mpera z’ukwezi gutagatifu [mwezi Ramadhan]. Benshi mu bayoboke b’iri dini baba bawutegerezanyije amatsiko menshi.
Bagura imyambaro mishya, bakishimana n’inshuti mu buryo butandukanye, icyo kurya kigatunganywa ku bwinshi.
Benshi mu ba-Islam baba bibaza uko bakwizihiza uyu munsi mu buryo bunoze buzatuma uhora mu mitima yabo.
Zinduka ujye gusenga
Kujya gusenga ku munsi nk’uyu ni kimwe mu bifite icyo bisobanuye kuri wowe n’umuryango wawe, bituma abana bagira imyumvire ihambaye mu myemerere y’idini.
Kora isuku mu rugo unahategure ku buryo bwihariye
Eid al-Fitr, ni umunsi ukomeye. Kuwizihiza iyo bibaye byiza haba hagomba gukorwa isuku ihambaye mu rugo ndetse hakanategurwa indabo ziganjemo inyuguti ‘Eid Mubarak’.
Abana bato mu rugo bareke bagufashe muri ibi bikorwa, ucurange indirimbo zijyanye n’uyu munsi. Ku buryo buri wese ashobora gukora utu turimo arimo gusubiramo indirimbo. Utuntu nk’utu duto dutuma uyu munsi uba uw’umuneza.
Tanga impano
Gutanga impano ni kimwe mu bifasha kwizihiza uyu munsi neza bigatuma uba uw’ibyishimo no kunezererwa bidasanzwe ku buryo uhora uwibuka.
Kora ibikorwa by’urukundo
Gufasha abafite ibibazo no kwifatanya nabo ni kimwe mu bituma umunsi wawe wa Eid al-Fitr uba uw’ibyishimo.
By’umwihariko mu idini rya Islam gufasha biri mu mahame akomeye bagenderaho. Zakat cyangwa se ibikorwa cy’urukundo bituma umuyisilamu nyawe yizihiza uyu munsi mu buryo bwihariye. Si ngombwa ngo ube ufite ibya mirenge na duke ufite wakoraho ugafasha abafite ibibazo.
Sangira n’abaturanyi bawe
Kora utu-dessert ugende wandikaho amagambo agaragaza ko ari ku munsi wa Eid al-Fitr. Udusangize abaturanyi bawe. No ku mafunguro wateguye utumire abaturanyi, ibi bizatuma urukundo hagati yawe nabo rukomeza kogera.


text:
Ubutaka bwo guhinga bukomeje kubura kubera imiturire
Minisiteri y’Ubuhinzi n’Ubworozi (MINAGRI) ivuga ko iri kuganira n’inzego zitandukanye kugira harebwe uburyo imiturire idakomeza kubangamira ubutaka bwo guhinga.
Dr Geraldine Mukeshimana, Minisitiri wa MINAGRI aherutse gutangariza itangazamakuru ko imiturire ikomeje kubangamira ubutaka bwo guhinga, ku buryo ngo hakenewe ingamba zihutirwa.
Agira ati “Ubutaka burarushaho kubura kubera imiturire; iki ni ikibazo turimo kuganiraho n’inzego zitandukanye kugira ngo akajagari mu miturire gakurweho.”
Ibice byinshi by’Intara y’Amajyaruguru n’Iburengerazuba bishyirwamo ibara ry’umutuku ku ikarita y’u Rwanda bisobanura ko atari ahantu ho guturwa bitewe n’inkangu zikunze kuhibasira.
Ministeri y’Ubuhinzi n’Ubworozi isaba ko abahatuye bashakirwa ahandi batura hatabashyira mu kaga kugira ngo aho handi hakorerwe ubuhinzi bitewe nuko ari ubutaka bweramo imyaka.
Gusa ariko Ministeri y’Ibikorwaremezo (MININFRA) itangaza ko umwaka wa 2018 uzarangira habonetse amasite yo guturamo yemewe, mu rwego rwo gusiga ubutaka buhagije bwo guhinga.
Umuyobozi muri MININFRA ushinzwe imiturire n’imyubakire y’amazu aciriritse, Edward Kyaze yatangarije Kigali Today ko ibishushanyombonera by’ahagomba guturwa hemewe bizaba byabonetse hose mu gihugu bidatinze.
Agira ati “Hari itsinda ry’urubyiruko ririmo gufatanya n’Ikigo gishinzwe imiturire mu gukora ibishushanyombonera. Iki gikorwa kizarangirana n’uyu mwaka, ubu kimaze gukorwa mu turere 17.”
Akomeza avuga ko hari aho abantu batuye bibwira ko babyemerewe nyamara ngo harabayeho uburangare bw’abayobora uturere cyangwa kudakorana kw’inzego.
Ati “Kuri ubu turacyasuzuma icyo twakorera inkengero z’umujyi wa Kigali n’ahandi hagiye haturwa mu buryo bunyuranije n’ibisabwa. Nko ku Ruyenzi (i Runda) turareba ngo ‘ese kuhimuka no kutahimuka bisaba iki.”
Yongeraho ko ubutaka bwagenewe guturwaho bugomba kuba budashobora kweramo imyaka kandi bugerwamo n’ibikorwaremezo.
Aho guturwa kandi hagomba kuba hatagerwa n’ibiza ndetse no kuba ari ahantu hamaze guturwa n’abantu benshi.
MININFRA ivuga ko kugeza ubu ahari imidugudu y’icyitegererezo mu cyaro ndetse n’imyanya yatunganyijwe mu mijyi ari ho honyine abantu bemerewe gutura.
Gahunda Leta y’u Rwanda isaba abaturage gukurikiza, ni iyo gutura kw’abantu benshi ku butaka buto bushoboka; cyane cyane bagakurikiza uburyo bwo kubaka amazu bagana hejuru.
Ibitekerezo ( 1 )
ubundi turebye mu kuri twavuga ko mukora inyigo zanyu nabi.mureba mu gihe cya vuba aho kureba kure.nk ibi byose mwari kuba mwarabyibajije mbere yo kwemerera abantu kuhubaka(iyo za Ruyenzi n ahandi).wasanga byari no kuzakomeza iyo uyu mu ministre w ubuhinzi atabashyiraho igitutu(n iyo mpamvu bavuga ko ari umuhanga nibyo pe).ubuse ko huzuye za ruyenzi rukoma habaye heza kurusha kgl muzazisenya murabona bishoboka.ubutaha mu nyigo zanyu muge mureba mu gihe cya kure niba ibyo mushaka gukora impacts nziza bizagira ari nini kurusha imbi.nimusanga ari opposite muhindure inyigooo.naho kubaka ibizasenywa ni igihombo hamwe no kwangiza ibya rubanda(budget ya leta igizwe mu gice cyimwe n imisoro)!!!


text:
Ni ubuhe buzima Imana ishaka ko tubaho?
Bibiliya itubwirako muri Kristo hari ubuzima bwuzuye, bwiza budutegereje.Ni ubuzima Imana yateguye neza, niba dushaka kubaho ubuzima Imana ishaka, tugomba gukurikiza amabwiriza ye y’uko dukwiye kubaho.
Ese urifuza kubaho ubuzima Imana yaguteguriye?Niba ubishaka, Aha hari ibintu 3 by’ingenzi byagufasha kubaho ubuzima Imana ishaka:
Guha ibyacu byose Umwami Yesu Kristo
Umwami Yesu yavuzeko yaziye kugira ngo abantu babone ubugingo kandi bwinshi. “Umujura ntazanwa n’ikindi keretse kwiba no kwica no kurimbura, ariko jyeweho nazanywe no kugira ngo zibone ubugingo, ndetse ngo zibone bwinshi.”(Yohana10:10)
Iyi niyo nzira yonyine yo kubona ubwo buzima binyuze mu kwihana ibyaha, tukabiha Yesu, akaba byose mu buzima bwacu. Abefeso 1:3 hatubwirako muri Kristo, twaherewemo imigisha yose n’ubugingo nk’uko yabidusezeranije.
“Imana y’Umwami wacu Yesu Kristo, ari yo na Se ishimwe, kuko yaduhereye muri Kristo imigisha yose y’umwuka yo mu ijuru.”( Abefeso 1:3).Icyo dukwiye gukora kugirango twakire iyi migisha,ni uguha byose Yesu Kristo.
Kubaha Umwami Yesu
Imana ishaka ko tubaho ubuzima bwo kubaha Yesu Kristo.Niba dushaka kubona ubugingo yadusezeranije, tugomba kubaha amategeko ye. Ubuzima Imana yasezeranije, si buriya bwo kugira amafaranaga menshi.Ukuri ni uko amafaranga ari ikintu dukwiye gushyira ku ruhande niba dushaka kugera kuri Kristo. Ubwe yagize ati:
“Nta wucyeza Abami babiri kuko yakwanga umwe agakunda undi, cyangwa yaguma kuri umwe agasuzugura undi. Ntimubasha gukorera Imana n’ubutunzi.”(Matayo 6:24)
Dukwiye kandi kwiga kwiyanga niba turi mu rugendo rwo gukurikira Yesu Kristo. “Maze Yesu abwira abigishwa be ati “Umuntu nashaka kunkurikira yiyange, yikorere umusaraba we ankurikire, kuko ushaka kurengera ubugingo bwe azabubura, ariko utita ku bugingo bwe ku bwanjye, azabubona.”(Matayo16:24-25)
Gukurikira Yesu Kristo bisaba ko twubaha ijambo rye, bikemeza ko twamuhaye byose kandi ko tumukunda. “Nimunkunda muzitondera amategeko yanjye.”(Yohana 14:15) Nitumwubaha, tuzaba twizeye kuba mu bushake bw’Imana no guhirwa muri byose .
“Ibiri muri iki gitabo cy’amategeko ntukarorere kubihamisha akanwa kawe, ahubwo ujye ubitekereza ku manywa na nijoro kugira ngo ubone uko ukurikiza ibyanditswemo byose. Ni ho uzahirwa mu nzira zawe, ukabashishwa byose.”(Yosuwa 1:8)
Kugirana ubusabane n’Umwuka Wera
Ubuzima Imana ishaka ko tubamo ni ubuzima bwo kuba mu bushobozi bw’Umwuka wera butari ubw’umubiri. Kubw’ibyo, dukwiye kugirana ubusabane n’Umwuka wera w’Imana. Umwuka wera uba mu bantu bose bizera Kristo, bahaye byose Imana:
“Ni we namwe mwiringiye mumaze kumva ijambo ry’ukuri, ari ryo butumwa bwiza bw’agakiza kanyu, kandi mumaze kwizera ni we wabashyizeho ikimenyetso, ari cyo Mwuka Wera mwasezeranijwe, uwo twahawe ho ingwate yo kuzaragwa wa murage kugeza ubwo abo Imana yaronse izabacungura. Ubwiza bwayo bushimwe.”(Abefeso1:13-14)
Hari umudendezo ku bantu bose babana n’Umwuka wera w’Imana, nk’uko yawutanze binyuze muri Kristo Yesu nyuma y’urupfu rwe no kuzuka.
“Kuko itegeko ry’Umwuka w’ubugingo bwo muri Kristo Yesu ryambātuye ububata bw’itegeko ry’ibyaha n’urupfu, kuko ibyo amategeko yananiwe gukora ku bw’intege nke za kamere yacu, Imana yabishohoje ubwo yatumaga Umwana wayo afite ishusho ya kamere y’ibyaha kuba igitambo cy’ibyaha, icira ibyaha bya kamere ho iteka, kugira ngo gukiranuka kw’amategeko gusohozwe muri twe, abadakurikiza ibya kamere y’umubiri, ahubwo bakurikiza iby’Umwuka. Abakurikiza ibya kamere y’umubiri bita ku by’umubiri, naho abakurikiza iby’Umwuka bakita ku by’Umwuka. Umutima wa kamere utera urupfu, ariko umutima w’Umwuka uzana ubugingo n’amahoro.(Abaroma8:2-6)
Ubuzima Imana ishaka ko tubamo ni ubuzima bwibanda ku bwiza n’urukundo rwe,ubuzima butuma dusa nka Kristo. Bityo, nk’ abana b’Imana, dukwiye kubaho ubuzima bushimisha Imana. Tukabaho mu kwizera niba dukurikiye Yesu Kristo.
Sophie @ agakiza.org


text:
Mu gihe hasigaye amasaha make cyane ngo Padiri Nahimana Thomas n’ikipe ayoboye burire indege berekeza i Kigali, PDP-Imanzi, rimwe mu mashyaka atavuga rumwe na Leta ya FPR-Inkotanyi, ryiyemeje kumushyigikira ku mugaragaro, mu gihe ayandi mashyaka yo akomeje guseta ibirenge. Uretse n’uko guseta ibirenge ariko, abenshi mu banyamashyaka ndetse n’abatayarimo bakomeje gukurikiranira bugufi ngo barebe niba nyuma y’uko Padiri Nahimana asubitse urugendo rwe bwa mbere muri Mutarama, noneho azajya gukorera politiki mu Rwanda.
Havuzwe byinshi havugwa menshi kuri Padiri Nahimana Thomas n’ishyaka rye Ishema ry’u Rwanda. Uretse ejo hashize n’ubu kandi haravugwa byinshi hirya no hino ku kugenda kwe n’ishyaka ayoboye ”Ishema ry’u Rwanda”. Bamwe bavuga ko Padiri Nahimana Thomas yiyahuye, abandi bati ari ku isiri na FPR Inkotanyi iri ku butegetsi na bagashakabuhake bayifasha. Abandi ndetse ntibemera neza ko azatinyuka guhinguka i Kigali bakurikije ibyo yagiye avuga kuri FPR; muri bo hakaba n’abavuga ko ashobora gukina akazungu agakubirana akigarukira i Burayi.
Hirya y’abo ariko hari n’abavuga ko abihanduzacumu burya babaho ko nta warukwiriye kuvuma iritararenga ngo akekere abantu ubusa nta bimenyetso kugeza ubu bigaragara ko bari ku isiri na FPR, cyangwa se ko bazakubirana bakigarukira i Burayi. Muri abo hakaba harimo ishyaka PDP-Imanzi ryiyemeje gushyigikira ku mugaragaro Padiri Nahimana Thomas n’ikipe ye mu gitekerezo bagize cyo kujya gukorera politiki mu Rwanda.
Ibyo ishyaka PDP-Imanzi ikaba yarabigaragaje ishyira ku mugaragaro itangazo ryayo kuri iki cyumweru tariki ya 20 Ugushyingo, aho ishimangira ko yifatanije na Padiri Nahimana Thomas n’ishyaka rye Ishema ry’u Rwanda mu gihe cyose bazaba bakomeje umurongo bari basanganywe wo kuba abavugizi b’abanyarwanda benshi bakomeje guhonyorwa no gucecekeshwa na FPR Inkotanyi.
Umunyamabanga mukuru w’ishyaka PDP-Imanzi, Jean Damascène Munyampeta, yadutangarije ko bashyigikiye Padiri Thomas n’ishyaka rye Ishema ry’u Rwanda ndetse n’undi muntu wese wagira ubutwari bwo kunjya gukorera politiki mu Rwanda agira ati: « Niba koko bashishikajwe n’impinduka, bakaba biyemeje kutazagambanira abanyarwanda, icyo bazadukeneraho cyose tuzakibafashamo uko dushoboye kandi twivuye inyuma; ariko nibazagerayo bakaruca bakarumira cyangwa bakayoboka nk’uko abandi bagerayo bakayoboka FPR Inkotanyi, aho ho ntacyo tuzaba tugipfana namba. Ubwo tuzabafata nk’uko twafashe Semushi Karangwa watatiriye igihango twari twagiranye».
Tumubajije niba uku gushyigikira ukugenda kwa Padiri Nahimana Thomas n’ishyaka rye bitazazana agatotsi mu mpuzamashyaka bakoreramo, umunyamabanga mukuru w’ishyaka PDP-Imanzi, Jean Damascène Munyampeta, yadutangarije ko buri shyaka rifite ubwigenge busesuye bwo kuba ryashyigikira uwo rishatse wese igihe cyose ribona ko ari ngomba, cyane cyane iyo ari ibirebana n’ibintu bishobora kuzana impinduka muri politiki mu Rwanda; yongeraho ko ibyo biteganywa mu mategeko agenga impuzamashyaka (plateforme) barimo.
Umunyamabanga mukuru w’ishyaka PDP-Imanzi yagize ati: ugushyigikira bariya bavandimwe biri mu byo twita ”compétence exclusive”, bishatse kuvuga: amategeko y’umwihariko w’ishyaka.
Mu bo twashoboye kuvugana kuri iri tangazo rya PDP-Imanzi rishyigikira Padiri Nahimana n’ishyaka rye, usanga abenshi bemeza ko impamvu andi mashyaka atabikoze ari ukubera ibivugwa hirya no hino kuri Padiri Nahimana ko ashobora kuba yararangije kwinjizwa muri FPR cyangwa se ko agiye kuba agakingirizo mu kwiyamamaza kwa Kagame. Abandi batemera ko Padiri Nahimana yaba igikoresho ako kageni, bemeza ko umunsi azagera i Kigali akerekana ko akomeje imvugo bamuziho, ko n’andi mashyaka ashobora kuzinga utwangushye akajya gukorera mu Rwanda.
Ku rundi ruhande hari n’abavuga ko uretse n’ibyo by’ikinamico babona ashobora gukora cyangwa se ntarikore ahubwo akaba intwari, usanga banahuriza ku ngingo ivuga ko uguseta ibirenge kw’abanyamashyaka mu gutangaza aho bahagaze ku rugendo rw’Abataripfana ari bya bindi by’abakeba bahora barebaguzwa, umwe acunga undi ariko anamuharabika ngo akunde yishyire aheza.
Mu gihe Padiri Nahimana n’itsinda rye batarasesekara i Kigali ngo turebe uko bazakirwa n’uko bazitwara mu kibuga, reka twizere kandi dutegereze ko batazatatira igihango; ko bazaba inyangamugayo, bagaharanira gusohoza ibyo bakomeje kwizeza abanyarwanda, birimo guhatanira ko mu Rwanda habaho impinduka muri politiki no mu gukemura ibibazo by’ingutu byugarije igihugu harimo ikibazo cy’inzara abayobozi b’u Rwanda baca ku ruhande n’icya jenoside n’ubwiyunge gikomeje kuba iturufu yo kugundira ubutegetsi kwa Kagame n’ishyaka rye FPR-Inkotanyi. Tubitege amaso.
Tharcisse Semana


text:
Urubyiruko rw’Akarere ka Kicukiro ruravuga ko rugiye gukora uko rushoboye rugafasha ubuyobozi bw’Akarere kwesa neza imihigo kahize muri uyu mwaka w’ingengo y’imari wa 2018-2019.
Ibi ni ibyatangarijwe mu igikorwa cyo gusinya imihigo y’inama y’igihugu y’urubyiruko 2018-2019 no guhigura imihigo ya 2017-2018 cyahuje ubuyobozi bw’Akarere n’abahagarariye urubyiruko mu Mirenge igize Akarere ka Kicukiro.
Ni igikorwa cyabanjirijwe no kwerekana uko urubyiruko rwashyize mu bikorwa imihigo ya 2017-2018 mu Mirenge nyuma y’isuzuma ryakozwe hagamijwe kureba uko Imirenge yarushanijwe mu kwesa neza imihigo y’urubyiruko rwari rwiyemeje kugeraho.
Kuba iyi mihigo yarashyizwe mu bikorwa neza ku rwego rw’Akarere byatumye Inama y’igihugu y’urubyiruko ku rwego rw’Akarere ka Kicukiro yegukana umwanya wa kabiri ku rwego rw’igihugu. Ibi biri mu byo uru rubyiruko rwishimira ko rwagezeho rukaba rwamurikiye ku mugaragaro Ubuyobozi bw’Akarere igikombe ruherutse kwegukana ku rwego rw’igihugu nyuma yo kwesa neza imihigo y’urubyiruko.
Mu guhigura ku rwego rw’Imirenge, Umurenge wa Gahanga ni wo waje ku isonga mu kwesa neza iyi mihigo n’amanota 89%, Umurenge wa Masaka uza ku mwanya wa kabiri n’amanota 87% ku mwanya gatatu haza Umurenge wa Gatenga n’amanota 86,5% mu gihe Umurenge wa Gikondo waje ku mwanya wa yyuma n’amanota 69%.
Imirenge itatu yahize indi mu kwesa neza imihigo yashimiwe mu ruhame ihabwa ibimenyetso by’ishimwe by’umwihariko Umurenge waje ku isonga uhabwa n’ igikombe.
Uko urubyiruko mu Mirenge y’Akarere ka Kicukiro rwakurikiranye mu kwesa imihigo y’Urubyiruko 2017-2018
1. GAHANGA : 89%
2. MASAKA : 87%
3. GATENGA : 86.5%
4. KANOMBE : 86%
5. KICUKIRO : 85.75%
6. NYARUGUNGA : 85.5%
7. NIBOYE : 85%
8. KIGARAMA : 83.5
9. KAGARAMA : 78.5%
10. GIKONDO : 64
Nkuko byasobanuwe n’Umuhuzabikorwa w’inama y’igihugu y’urubyiruko ku rwego rw’Akarere ka Kicukiro Bwana Irenee Niyitanga, urubyiruko rwarangije neza imihigo rwiyemeje, rugakorera hamwe nk’ikipe kandi rukanitabira gahunda zase za Leta ni rwo rwaje mu myanya y’imbere.
Yasabye urubyiruko gukomeza kugira uruhare rugaragara muri gahunda zose za Leta rukanafasha Akarere ka Kicukiro kwesa neza imihigo kahize. Ati “Turifuza ko twe nk’urubyiruko duhaguruka tugafasha Akarere kwesa imihigo. Imbaraga turazifite igisigaye ni ubushake kandi birashoboka”.
Nyuma yo gushyira umukono ku mihigo y’urubyiruko, Umuyobozi w’Akarere ka Kicukiro Dr. Nyirahabimana Jeanne yashimiye uru rubyiruko umwanya mwiza rwabonye mu kwesa neza imihigo ku rwego rw’igihugu. Yarusabye kudasubira inyuma ahubwo rugashyira imbaraga mu byo rukora kugira ngo bikomeze bigire impinduka nziza ku baturage.
Yagize ati “mwabonye umwanya mwiza twese turishimye. Ibyo mukora byose mukwiye kubinoza kugira ngo bigire impinduka nziza kuri bagenzi banyu n’abaturage muri rusange.
Imihigo urubyiruko rw’Akarere ka Kicukiro rwahize muri uyu mwaka irimo gukangurira urubyiruko kwishyira mu matsinda aruteza imbere, gutegura no kwitabira amarushanwa agamije gukangurira urubyiruko gukunda igihugu, gukora siporo rusange mu rwego rwo kugira ubuzima bwiza, gukangurira urubyiruko kugira ubwisungane mu kwivuza, kwitabira umuganda n’ibindi.


text:
Ubwo yafunguraga ku mugaragaro inzu izatangirwamo serivisi zihariye z’ubuzima bw’urubyiruko kugirango rugire ubuzima bwiza (Adolescent Youth Corner) ku kigo nderabuzima cya Nyamirama, Umuyobozi w’akarere ka Kayonza Murenzi Jean Claude yasabye ko inyigisho zizatangirwa muri iyi nzu, zizajya zimanuka zikagere hasi ku mudugudu, bityo urubyiruko rwose rukagerwaho n’izo nama, nk’igisubizo cyo gukumira icyakwangiza ubuzima bwarwo.
Ni inyubako izatangirwamo serivisi zo kurwanya indwara z’ibyorezo (kwipimisha ubwandu bw’agakoko gatera SIDA, gufata imiti igabanya ubukana), kugira inama urubyiruko ku buzima bw’imyororokere, kurwanya inda zitifujwe, inyigisho zo kurwanya ibiyobyabwenge, kurwanya ihohoterwa rishingiye ku gitsina n’ibindi.
Yakomeje asaba ubufatanye ku nzego zitandukanye: abakuru b’imidugudu, abayobozi b’amasibo, abafatanyabikorwa, abajyanama b’ubuzima, abaturage muri rusange ndetse n’urubyiruko ubwarwo, gukumira ikibi cyose cyangiza ubuzima bwarwo kuko ari rwo mbaraga z’igihugu. Yashimiye kandi abaturage b’umurenge wa Nyamirama, kuko ariwo uza ku isonga mu karere, mu gutanga umusanzu w’ubwisungane mu kwivuza ku kigero kiri hafi ya 90%, ndetse anashimira umudugudu w’indashyikirwa wa Rugagi mu kagari ka Shyogo ugeze kuri 50% by’umwaka utaha uzatangirana na Nyakanga 2018-Kamena 2019.
Yagize ati:”ni ikigaragaza abaturage beza bakangukira gahunda za Leta. Turashishikariza ba mudugudu kurebera ku rugero rwiza rw’uyu mudugudu kandi turasaba ko dukomereza aho, no muri gahunda nyinshi zitandukanye. Mube itangarugero ku bandi kugirango turusheho gushyira mu bikorwa gahunda za Leta.
Shyaka Edouard uhagarariye ibikorwa by’umushinga Partners in Health (PIH: Inshuti mu buzima) mu karere ka Kayonza, Umufatanyabikorwa wubatse iyi nyubako yuzuye itwaye amafaranga y’u Rwanda miliyoni makumyabiri (20.000.000 FRW) ku bufatanye n’akarere n’ikigo nderabuzima cya Nyamirama, yagize ati: ”urubyiruko rugira ibibazo byinshi kandi nta hantu hari hahari rwahuriraga n’abantu mu buryo bwihariye kugirango barugire inama. Niyo mpamvu twatekereje gushyiraho iyi nzu n’abakozi 2 bahoraho, kugirango ruzajye rubona serivisi zihariye kandi barugira n’inama”.
Nsengiyumva Jacques, umuyobozi w’ikigo nderabuzima cya Nyamirama, yabisobanuye muri aya magambo: “muri rusange tugira serivisi zo gupima abagore batwite. Iyo rero nk’umwana w’imyaka 16 asamye inda atateguye, yagiraga isoni zo kuza kwipimisha ari hamwe na nyirasenge cyangwa nyina, ugasanga inda yanamuhitana. Ariko ubungubu bashyiriweho uburyo bwo kubakira bwihariye”. Yakomeje agira ati: “icy’ingenzi cy’iyi serivisi ni ukubigisha ku buryo habaho gukumira ibyo byose bakiri bato, tubigishe ubuzima bw’imyororokere, tubabwire ibyo babashukisha, tubasobanurire kuko mu gihugu tunafite ikibazo cy’ubwiyongere bw’abaturage budashingiye ku bukungu bw’igihugu, tubibatoze hakiri kare. Twakira by’umwihariko kuva ku myaka 10 kugera kuri 24, guhera ku wa mbere kugera ku wa gatanu.
Muberarugo Justine yabyaye afite imyaka 20. Asanga izi serivisi ziziye igihe kuko zizatuma basobanukirwa bakirinda, bityo bakagira ubuzima bwiza nk’urubwiruko kandi bakiteza imbere. Asaba urubyiruko bagenzi be kwirinda gutwara inda zitateguwe agasaba n’ababyeyi kuganiriza abana ku buzima bw’imyororokere kuko nawe kuba ataragize amahirwe yo kubuganirizwaho hakiri kare, aribyo byatumwe atwara inda atateguye
Umuyobozi w’akarere kandi yanatangije ku mugaragaro ubukangurambaga bwa mitiweri y’umwaka wa 2018-2019, asaba abatangiye kuyishyura gukomereza aho, abataratangira nabo bakagira umwete, kugirango icyo gihe kizagere abantu bose bafite mitiweri.


text:
Ubushakashatsi bwakorewe muri kaminuza ya Texas Medical Branch ndetse bushyirwa ahagaragara mu kinyamakuru cyitwa Pediatric buvuga ko mu bantu 800 bakuze ariko bitwara nk’abakorewe ihohoterwa, byaturutse ku kuba barahanwaga ariko bagakubitwa cyane ku kibuno.
Jeff Temple wari uhagarariye ubu bushakashatsi, avuga ko uko umubyeyi akubita umwana ku kibuno ashaka ko ahindura imyitwarire, bimuremamo ikintu kibi cyane kivuga ko niba umuntu akubise umwana nka we cyangwa se undi arusha intege akamukubita ku kibuno aribwo ahinduka umuntu muzima.
Akomeza kandi avuga ko nta bushakashatsi bugaragaza ko gukubita umwana ku kibuno bituma yikosora ahubwo biramwangiza kurushaho ndetse akazabisazana.
Ibyo kandi byashimangiwe n’ubundi bushakashatsi bwakorewe muri kaminuza ya Michigan aho buvuga ko abana bakubiswe cyane ku kibuno badukwaho n’umwuka wo gusuzugura ababyeyi babo, ntibisanga muri soyisete ahubwo usanga bitinya cyane, bakunda kugira ibibazo byo mu mutwe, bagira ibyiyumviro batatekerejeho.
Muri make twavuga ko gukubita umwana ku kibuno bimuremamo ibyo ababyeyi batifuzaga kumuremamo
Src: doctrissimo.fr


text:
Akarere ka Ruhango ni kamwe mu turere 30 tugize u Rwanda, kakaba gaherereye mu Ntara y’Amajyepfo; kashyizweho n’itegeko n0 29/2005 ryo kuwa 31/12/2005 rigena inzego z’ imitegekere y’Igihugu cy’u Rwanda, kakaba kagizwe n'ibyari Uturere twa Kabagali, Ntenyo, Ntongwe n’Umujyi wa Ruhango.
Akarere ka Ruhango kagizwe n’Imirenge 9, Utugari 59 n’Imidugudu 533; gafite Umutwe w’Intore witwa INDONGOZI ukagira ikivugo cy’Ubutore “Umurimo Unoze Umusingi w'iterambere” ariko buri Murenge ufite izina ry’ Isibo ndetse n’ikivugo cy’ubutore.
Mu rwego rwo guhindura imyumvire y’Abanyarwanda batuye Akarere ka Ruhango hagamijwe kwihutisha iterambere hashyizwe imbaraga mu gutangira gutoza Abanyarwanda mu byiciro bitandukanye; batozwa Indangagaciro na Kirazira z’Umuco nyarwanda. Hatangijwe Itorero ku rwego rw’Umudugudu, hashyirwaho ibicumbi by’indangagaciro mu Midugudu, ku mashuri no mu zindi nzego z’imirimo.
Buri mwaka kandi hatozwa intore z’abanyeshuri barangiza amashuri yisumbuye, aho bakora ibikorwa by’ubwitange bitandukanye iyo bari ku rugerero harimo gushishikariza abaturage kwitabira gahunda za Leta, kubakira abatishoboye,……
Aakarere ka Ruhango kishimira umusaruro wagezweho n’Intore mu byiciro bitandukanye, ni ukuvuga mu gikorwa cyo gukangurira Abanyarwanda gahunda z’Ubwisungane mu kwivuza, kuboneza urubyaro, isuku, kwikemurira ibibazo, kwihangira umurimo, mu kubumbatira umutekano w’Abanyarwanda, kugira inama ingo zibana nabi bakanoza imibanire yabo, n’ibindi.
Turashimira cyane Intore z’abayobozi b’inzego z’ibanze intambwe imaze guterwa mu gutanga serivisi nziza, bimakaza umuco w’ubutore aho bari hose. Turashimira kandi ubufatanye bw’afatanyabikorwa batandukanye, cyane cyane inzego z’umutekano.
Turashimira by’umwihariko Leta y’u Rwanda yagaruye Itorero ry’Igihugu, igaha agaciro umuco nyarwanda urangwamo indangagaciro zifasha buri munyarwanda kuzamura imyumvire, kubaka ubunyarwanda, gukunda Igihugu n’abagituye agaharanira kwiteza imbere no kwihesha agaciro.
Mukaburanga Floride
Umukozi ushinzwe ubukangurambaga n'ibikorwa by'itorero mu Karere ka Ruhango


text:
Gukosa si ikintu kidasanzwe, si n’ibintu bitangaje yewe kuko burya nk’uko bivugwa mu Kinyarwanda nta zibana zidakomanya amahembe. Umuhanga Yahya Messi mu gitabo yise ‘Leurs top secrets’ yemeza ko bidashoboka ko umuntu abona uwamubera umuziranenge (parfait) kuko bigoranye cyane kubona umuntu wakubera ‘parfait’ muri ‘imperfection’ [ukutaba umuzirange] nawe ubwawe uba wisanganiwe. Ibi bisobanuye ko mu buzima bwacu bwa buri munsi tugwa mu byaha cyangwa mu makosa kenshi.
Hari amakosa mu rukundo asa n’akomeye cyane ku buryo iyo wacitswe ukayagwamo rwose , rimwe na rimwe ushobora no kubura aho uhera umusaba imbabazi. Ariko se, umuti ni ugatererayo ukamwihorera pe, ntugire icyo wirirwa ubikoraho?
Ushobora kuba wumva ibyo wakoze bikomeye ku buryo bidashoboka ko mwanasubirana, ariko se nibura mwanatandukanye neza mukubaha uburyo mwabanye, ibihe byiza mwagiranye, yewe mutibagiwe n’ibigeragezo mwaciyemo? Nibura se ntimwakwishimira kujya munahura na nyuma y’aho mukanasuhuzanya?!
Dore uburyo bwiza wakwitwaramo mu gihe wakoshereje umukunzi wawe ukaba wifuza kumusaba imbabazi.
- Banza umuhe umwanya wo kubitekerezaho no gusubiza ubwenge ku gihe, kuko kenshi bitewe n’uburemere bw’ikosa wakoreye umukunzi wawe, hari n’igihe atifuza ko mubiganiraho. Urugero: niba umukunzi wawe akwiciye gahunda mwari mufitanye ushobora kubabara, ariko se wageza aho wababara umusanganye n’undi muntu baryamanye badahuje igitsina batanagira yewe n’icyo bapfana? Amakosa aratandandukanye, ni nayo mpamvu n’uburyo ubyitwaramo iyo wakoshereje umukunzi wawe bigomba gutandukana!
- Mwereke rwose ko ubabajwe cyane n’ibyabaye, gusa wirinde kuburana no kwisobanura cyane igihe murimo kubivugaho: Abantu benshi bagwa mu makosa, birasanzwe kandi bibaho pe; Ariko burya iyo uburanye cyane cyangwa ukamwereka ko ari ibintu bisanzwe niko birushaho kumubabaza.
- Niba ubona atarashaka kugutega amatwi no kuguha umwanya ngo umusobanurire, byaba byiza ushatse umuntu uzi asanzwe yisanzuraho kandi agirira icyizere; (ashobora kuba ari umuvandimwe cyangwa inshuti ye magara) umubwire uko byakugendekeye, umusabe ko yamuganiriza, akamugusabira ko yaguha umwanya. Ibi ni ukugira ngo utazamwegera akibabaye agahutiraho akaba yahita anafata imyanzuro atabanje gutekerezaho neza.
- Si byiza ko ukomeza guhatiriza, ushaka kumuvugisha mu gihe atarabikwemerera, bitware gahoro.
- Niba akubabariye, mwemerere kandi ubikuye ku mutima ko iryo kosa utazongera na rimwe kurigwamo; ikindi kandi koko nawe umwereke ko wahindutse kandi ko ukimukunda ndetse kurushaho!
- Rimwe na rimwe rero hari igihe bishoboka ko byanga burundu. Niba ubona byanze burundu akaba akubwira ko adashobora kukubabarira, ntuzakore na rimwe ikosa ryo guhita umureka burundu, ngo uhite umwereka ko ukomeje ubuzima, musabe ko yakubera nibura inshuti isanzwe, umuhamagare, umutumire nta kindi ugamije, umenye amakuru ye, n’aba yageze ku kintu kiza ubyishimire, niba kandi yagize ibyago umutabare, umube hafi, nawe bizatinda abone ko koko umukunda uruzira agahararo nta kabuza azakugarukira.
Uburyo bwo Gusaba Umukunzi Imbabazi Wamukoshereje
Gukosa si ikintu kidasanzwe, si n’ibintu bitangaje yewe kuko burya nk’uko bivugwa mu Kinyarwanda nta zibana zidakomanya amahembe. Umuhanga Yahya Messi mu gitabo yise ‘Leurs top secrets’ yemeza ko bidashoboka ko umuntu abona uwamubera umuziranenge (parfait) kuko bigoranye cyane kubona umuntu wakubera ‘parfait’ muri ‘imperfection’ [ukutaba umuzirange] nawe ubwawe uba wisanganiwe. Ibi bisobanuye ko mu buzima bwacu bwa buri munsi tugwa mu byaha cyangwa mu makosa kenshi.


text:
Yanditswe na Gaston Nirembere.
Abaturage bo mu murenge wa Nyamugari akarere ka Kirehe baravuga ko bugarijwe n’ikibazo cy;inzara batewe n’izuba ryavuye ari ryinshi maze imyaka bahinze iruma kuburyo ngo hari imiryango yatangiye gusuhuka kubera inzara
Kubera iki kibazo cy’inzara bavuga ko bahanganye nacyo, ngo bituma imiryango imwe n’imwe ifata icyemezo cyo gusuhuka maze ikajya gushakira imibereho mu tundi duce twa kure ndetse ngo hari n’abagiye mu bihugu bihana imbibi n’u Rwanda birimo Uganda na Tanzaniya
Bitewe n’ ubuzima babayemo bavuga ko butaboroheye na gato, aba baturage barasaba ko bafashwa kubona ibiribwa byabunganira mu gihe bategereje ko ikirere cyazongera kuba cyiza maze bakongera guhinga .
Umunyamabanga nshingwabikorwa w’umurenge wa Nyamugari , Mwiseneza Ananie yavuze ko barimo gufatanya n’izindi nzego kugira ngo barebe uko bagoboka aba baturage kandi ngo hari n’ingamba zafashwe zijyanye na gahunda yo kuhira imyaka mu rwego rwo guhangana n’iki kibazo kuburyo burambye.
Naho kubijyanye no kuba hari imiryango bivugwa ko yasuhukiye ahandi kubera iki kibazo ,uyu muyobozi vavuze ko atari ugusuhuka ahubwo ngo ni uburyo busanzwe ko umuntu ashobora kujya gushakira imiberaho ahandi maze akongera akagaruka
Si ubwa mbere muri ibi bice bitandukanye byo mu ntara y’uburasirazuba havuzwe iki kibazo cy’izuba riva igihe kirekire maze imyaka y’abaturage ikumira mu mirima dore ko abaturage bavuga ko hashize imyaka itatu bahanganye n’iki kibazo cyo kubura imvura bityo bahinga bikuma.


text:
Panorama
Guverineri w’Intara y’Amajyaruguru, Jean Marie Vianney Gatabazi, yakanguriye abaturage b’akagari ka Kabushinge, mu murenge wa Rwaza mu karere ka Musanze bahawe ubutumwa bwo guharanira ko imiryango yabo izira amakimbirane kandi ikarangwa no gushyira hamwe kugirango ibashe kwiteza imbere kuko byagaragaye ko irangwamo ubukene itaburamo amakimbirane.
Nk’uko tubikesha urubuga rwa Polisi y’igihugu, ni ubutumwa yatanze ku wa gatatu tariki ya 3 Mutarama 2018, mu muganda udasanzwe wo gusubukura igikorwa cyo kubaka amashuri mu karere ka Musanze cyari cyarasubitswe, ahubakwaga ibyumba 13 mu murenge wa Rwaza. Yari kumwe n’abayobozi b’akarere ka Musanze ndetse n’umuyobozi wa Polisi muri aka karere, Supt Aphrodis Gashumba n’abandi bayobozi ku rwego rw’umurenge wa Rwaza.
Mu butumwa yagejeje ku baturage bagera kuri magana atanu bari bitabiriye uyu muganda, Guverineri Gatabazi yabakanguriye kugira uruhare ku mutekano w’aho batuye. Agira ati “Umutekano ureba buri muturarwanda wese. Ni yo mpamvu buri wese akwiye kuba ijisho rya mugenzi we, kugira ngo akumire kandi arwanye ikintu gishobora guteza umutekano muke.”
Yakanguriye aba baturage kwirinda amakimbirane yo mu ngo cyangwa hagati yabo no kuyakemura mu bwumvikane mu gihe abayeho. Yabagiriye inama yo kujya begera inzego zibishinzwe kugira ngo zibagire inama cyangwa zibakiranure n’abo bafitanye ikibazo aho kwihanira, bamwe bafata nka bumwe mu buryo bwo kubikemura.
Aha yagize ati “Nta rugo rwatera imbere rurimo amakimbirane, nta mwanya wo gukora no kwiteza imbere abarugize babona. Nyamara iyo rurimo ubwumvikane, rushobora kwiteza imbere ari na ryo terambere ry’igihugu muri rusange kuko rigomba guhera ku ngo zacu. Mugomba kugira imiryango ibanye neza kandi ishyize hamwe, n’ibindi byose byazagerwaho.”
Mu bindi yavuzeho, harimo kurwanya ibiyobyabwenge n’inzoga z’inkorano aho yasabye abaturage kubitangaho amakuru aho biri hose kandi bakarushaho kurangwa n’isuku kuko ari isoko y’ubuzima.
Yababwiye kandi gukaza amarondo no kujya batanga amakuru ku gihe yatuma hakumirwa ikintu cyose kinyuranyije n’amategeko kandi yatuma hafatwa abagikoze cyangwa abategura kugikora. Yabasabye kujya bategura neza umuganda hakurikijwe ibigomba gukorwa, kandi bagakomeza kwitabira n’izindi gahunda za Leta.
Supt Gashumba mu ijambo yahavugiye, yabwiye abo baturage, ko ibiyobyabwenge biri ku isonga mu bitera uwabinyoye gukora ibyaha nko gukubita no gukomeretsa, ubujura, ihohoterwa rishingiye ku gitsina, gufata ku ngufu, no gusambanya abana.
Yagize ati “Nta munywi w’ibiyobyabwenge ushobora gutera imbere, kuko ibyakabaye bimuteza imbere n’umuryango we nko kwitabira umurimo, aba arimo kunywa ibyo biyobyabwenge ari nako ata umwanya n’amafaranga.”
Yagiriye inama abaturage yo kujya banywa, ndetse bagacuruza ibintu byemewe n’amategeko kandi bidafite ingaruka mbi ku buzima bwabo.
Supt Gashumba yababwiye kwirinda gukora ikintu cyose kinyuranyije n’amategeko no kugira uruhare mu kukirwanya no kugikumira, batanga amakuru ku gihe ku wagikoze cyangwa uteganya kugikora, kugira ngo bafatwe bashyikirizwe ubutabera.


text:
Kazungu yitereye hejuru wa mugore akomeza kumurebana ibyishimo byagaragariraga buri wese, ako kanya Linda aba asohotse yiruka atakirwambaye no mu gikari aho twari turi,
Linda-“Gabby! Gabby!”
Njyewe-“Bite wowe se ko unkurura ubaye iki?”
Linda-“Banguka yewe va muri iyo myotsi, ntubona ko amasaha yageze, abandi bana bagiye kuza, nibagusanga unuka imyotsi bakagutera indobo ibyo birakureba ntuvuge ngo Linda sinakubwiye”
Njyewe-“Eeeh! Ariko uzi ko ari byo?”
Linda-“Yiiii! Ahubwo gira vuba witegure, ni wowe urakira abantu kuko njye ndaza gusohoka muntegereje”
Ako kanya nahise njya muri douche nitera amazi maze kwitunganya neza nambara imyenda myiza kurusha iyindi muri myinshi nari mfite ubundi njya muri salon ntangira kureba neza niba umuziki uri kuvuga neza.
Nkiri muri ibyo numvise umuntu ukomanze ku muryango w’igipangu, ntangira gushyuhaguzwa ko ari za nshuti za Linda zije, nkora mu mufuka nkuramo ka gapapuro nari nanditseho ya magambo y’urukundo, ngisoma ngo niyibutse numva arongeye arakomanze nsubiza mu mufuka ndasohoka ngiye kugera ku muryango w’igipangu,
Kazungu-“Eeeeh! Ba uretse Gabby! Naje rwose reka nkingure niko kazi kanjye”
Njyewe-“Mbonye watinze ndiyizira”
Kazungu-“Oya Papa wawe abonye uri gukingura noneho yambamba”
Njyewe-“Papa araryamye, si ngiriya imodoka se? Kandi ndabizi ntabwo yagenda n’amaguru”
Kazungu-“Oya oya ntabwo nabyizera”
Kazungu yahise akingura dutungurwa no gusanga ari Papa wari uhagararanye n’abakobwa batatu bari mu kigero cya Linda, bambaye nk’abanyamugi mbega bari bikozeho.
Njye na Kazungu twararebanye, ako kanya Papa arekura urushyi no mu musaya wa Kazungu ngo pyaaa!
Papa-“Niko wa cyohe we, urabona igihe nahagarariye ku muryango w’inzu yanjye niguriye mu mafaranga yanjye nakoreye imyaka n’imyaniko?”
Kazungu yahise apfukama atangira gusaba imbabazi ariko Papa yari yarakaye cyane, atangira kumuhata inshyi, wa mugore wari uri mu gikari atunganya iby’umunsi mukuru nawe aza kureba Kazungu yakundaga akubitwa
Kazungu-“Mbabarira Databuja! Ayiweee!”
Njyewe-“Papa! Wababariye Kazungu ko ari njyewe wamutindije kuza gukingura?”
Papa-“Ceceka! Ushatse kuvuga ko ibyo mwavugaga byose ntabyumvaga? Niko sha usigaye wiha kurenga ku mategeko yanjye? Navuze ko nta kintu na kimwe wowe na Linda mugomba gukora, iki cyana nicyo kigomba kubikora byose, nta soni urambeshya ngo ni wowe wamutindije?”
Njyewe-“Basi mubabarire dore ari kugusaba imbabazi”
Papa-“Imbabazi imbabazi iki? Reka mukosore ubutaha nzajya ntekereza gutaha aha iwanjye yakinguye”
Papa yakomeje gukubita Kazungu inshyi, wa mugore wari wazenze amarira mu maso yahise yigira hino maze atangira gutakamba,
We-“Papa Gabby! Waciye inkoni izamba ukababarira uno mwana ko afite umubiri nk’uwawe?”
Papa-“Umva kandi ibyo nanze? Subira mu gikari nakuzanye hano ngo umfashe mu biroro by’umwana ntabwo nakuzanye ngo untegeke, kandi urabizi icyo dupfana ni amafaranga umenye ko utari umugore wanjye nta mpamvu yo kumvugiramo iwanjye”
We-“Papa Gabby! Nubwo koko icyo dupfana ari amafaranga waretse n’umutima wa kimuntu tukawusangira?”
Papa-“Ngo umutima wa kimuntu? Ariko Mute! Mutesi! Mutesi nkubwire! Ubu urandebye ubona njyewe Mateso ntagira umutima? Niko urambwiye ngo ntabwo ndi umuntu?”
Njyewe-“Papa! Waretse gutongana ku munsi mukuru wa Linda koko?”
Papa-“Ariko wa mugani…ngaho mumbise nigendere”
Papa yahise agenda dusigara aho, mpagurutsa Kazungu wa mugore amuhanagura ku mavi mpindukiye mpuza amaso na ba bakobwa bari bahagaze impande yacu batwitegereza,
Njyewe-“Eeh! Kalibu! ”
Bose-“Murakoze!”
Umwe-“Linda arahari?”
Njyewe-“Yego”
Undi-“Duhuye na Papa we ari gutembera turazana, twari tuje kumufasha kwitegura birthday”
Njyewe-“Eeeh! Ok! Mwambaye neza”
Bose-“Merci”
Njyewe-“Linda ari mu cyumba cye niba muhazi mwamusangayo”
Umwe-“Ndahazi muze we”
Abo bakobwa bahise bagenda tubakurikiza amaso, bamaze kwinjira nndahindukira ndeba Kazungu na wa mugore nari maze kumenya ko yitwa Mutesi,
Njyewe-“Kazu! Ihangane!
Kazungu-“Ntakibazo Gabby! Naramenyereye, ko ari uku nibereyeho ubizi se?”
Mutesi-“Cyakora disi wowe maze kubona ko utandukanye na So, eeeh! Aragarutse we”
Papa-“Dore mbese ngo muraryongora? Niko akazi mwakarangije?”
Kazungu na Mutesi bahise bagenda bihuta, njyewe ahita ampamagara ngenda musanga aho yari ahagaze ku kabaraza mugezeho,
Njyewe-“Karame Papa!”
Papa-“Uratinyuka ugafata amatwi yawe ukayatunga bariya batindi? Ntabwo uziko amaboko atareshya ataramukanya? Uko areba, uri uwo kunsebya gusa ni nawe utuma bansuzugura nkavuga nabo bakavuga”
Njyewe-“Mbabarira…”
Papa-“Nzongere nkubone, fata aya mafaranga uyajyane kuri iriya depot y’inzoga iri munsi ya ka kabari njya mbajyanamo, uyabahe Mupenzi naza araza kujya kuzana amagaziye y’inzoga nafashe yo”
Njyewe-“Yego!”
Papa-“Ariko ubundi wazize imodoka? Ubu ntuba witwaye cyangwa nguhe kontaki, ntujya ubona uko mbigenza sha?”
Njyewe-“Oya! Nta kibazo ndagenda n’amaguru nkore siporo nkiyo uvuyemo”
Papa-“Sawa ngaho genda”
Nahise nsohoka mu rugo ngeze mu muhanda amaguru nyabangira ingata ngo ngaruke vuba, numvaga nshaka kwicara aho nirebera ba bacuti ba Linda nari nsize mu rugo.
Nagezeyo muhereza vuba ngaruka niruka, ngeze mu rugo ndakingura dore ko nari nasize ntanakinze, mbona gukinga, ndakomeza ninjira muri salon nsanga nta muntu urimo, ntangira kuzenguruka nshyugumbwa kujya mu cyumba cya Linda ariko bikanga nkumva ubwoba.
Nkiri aho numvise urugi rukingutse, ndebe mu kirahuri mbona ni Mupenzi Kadogo akinguriye, arakomeza araza yinjira muri salon,
Mupenzi-“Eeeh! Bite sha Gabby!”
Njyewe-“Ni byiza!”
Mupenzi-“Amakuru se ko utari ku ishuri?”
Njyewe-“Nabaye nje kuruhukaho gato”
Mupenzi-“Ubwo se iyo wihangana ibiruhuko bikagera? Ahaa! Gabby! Nyamara mushatse mwakwiga, buriya mwavutse mbareba, mukura mbereba, mbona ukuntu mwitwara bikambabaza…nako bwira Papa wanyu ko naje”
Nahize njya mu cyumba cya Papa mubwira ko Mupenzi yaje, arasohoka aza muri salon,
Papa-“Uuuh Uraje?”
Mupenzi-“Yego Boss! Mumbabarire natinze nabanje…”
Papa-“Eeeh! Rekera aho ntubizi se ko iyo watinze ngukata, ubwo nyine nawe urabyumva”
Mupenzi-“Boss! Wambabariye ko nabanje kujya gusura umugore wawe urembeye muri CHUK, niyo mpamvu nje…”
Papa-“Ngo ngo umugore wanjye? Njyewe se ngira umugore?”
Mupenzi-“Navugaga Mama wa Gabby”
Njyewe-“Mama?”
Papa-“Uko yabaye? Nta soni uraza umbwira umbwira…abarwayi bapfe, akira fata iriya modoka utwara ujye kunzanira inzoga nishyuye kuri depot”
Mupenzi yafashe imfunguzo arasohoka, Papa agiye gusubira mu cyumba,
Njyewe-“Papa! Wabyumvise?”
Papa-“Ibiki?”
Njyewe-“Ko Mama ararembye?”
Papa-“Urashaka ko njya kumuvura se?”
Njyewe-“Oya Papa! None se twamusuye byibuze…”
Papa-“Uriya mugore nako Mama wanyu buriya ndamuzi yajyaga yirwaza kugira ngo mugarukire mwiteho, buriya yatumye Mupenzi rero amuganyira? Namaramo kabiri ntamugarukiye ndabizi azahita avamo atahe”
Njyewe-“None se umuntu ajya mu bitaro atarwaye Papa?”
Papa-“Cyane rwose pe! Buriya yashyize urusenda mu kwaha kugira ngo nibamupima basange umuriro wamurenze, uriya muzi wese mwe mumuzi igice sha, narababwiye ngo muzamwibagirwe burundu”
Njyewe-“Papa! Ntabwo twakwibagirwa Mama uko byagenda kose, nubwo yaba ari mubi gute ariko ni Mama wacu”
Papa-“Tuza Gabby! Erega ndabakunda, murabizi ukuntu yabafataga nabi, reba ukuntu cya gihe Linda yaje ameze, buriya twatandukanye kugira ngo mbahungishe, humura ntabwo mbifuriza ikibi sibyo”
Nta kundi narikirije, Papa asubira mu cyumba nanjye nicara mu ntebe ako kanya ba bakobwa na Linda baba baraje,
Linda-“Eeeeh! Gabby! Wababonye? Uyu yitwa Malina, Rachel na Kate”
Njyewe-“Eeeh! Mwitwa neza”
Bose-“Hhhhh!”
Linda-“Uyu ni wa mu Bro wanjye nababwiye”
Bose bahise bakubitana ibiganza basekera rimwe batangira gushyira imitako bari bafite muri salon, nakomeje kubitegereza muri ako kanya Papa asohoka yambaye ikote ryiza n’ icupa ryinzoga ya wisky mu ntoki,
Linda-“Ooooh! Papa! Wampaye neza”
Papa-“Urakoze sha mukobwa wanjye! Hhhhh! Uyu munsi erega niwo nakubonyeho nkishima”
Linda-“Ariko Papa! Ko nakubwiye ngo uzatumire na Mama waramubwiye?”
Papa-“Oya ntabwo ari ngombwa, ahubwo gira witegure abantu natumiyue mukanya baratangira kuza”
Linda yasubiranye na ba bakobwa mu cyumba, Mupenzi nawe aba agejeje amakaziye aho ibyo kunywa byari munange, Papa azana uturahuri tubiri aricara arasuka arampereza nawe arisukira dukomeza kuganira, ibiryo birashya babitegura ku meza,
Papa-“Ongera usome sha uzabe umugabo nka Mateso, ariko se ko abo natumiye bose nta n’umwe uza bite?”
Njyewe-“Buriya baraza mukanya”
Papa-“Puuu! Cyangwa nibashaka ntibaze ndazinywera nabyirire”
Njyewe-“Hhhhh! Ubwo se wabimara koko Papa?”
Papa-“Binaniye nabimena, ko nabyishyuye ayanjye se?”
Tukiri muri ibyo abashyitsi batangiye kuza umwe kuwundi, abaturanyi bazanye abana babo, abacuruzu b’ inshuti za Papa baraza, abana bigana na Linda reka sinakubwira mbega ibintu byabaye ibindi.
Papa yafashe umwanya w’ijambo,
Papa-“Murakoze guceceka ngo mvuge ariko nta n’ impamvu zo kudaceceka hano ni iwanjye, ndagirango mbifurize ikaze kwa Mateso mukunda kandi mwubaha, uyu munsi rero nashatse kubatumira ngo muze mumfashe kurya ku mafaranga dore ko yambayeho nk’inda ku mutindi, rwose munywe murye ndabizi benshi ibiryo byiza muba mubiheruka cyera, uhaga ahaguruke atahe iwabo, nshaka kubereka iri joro ko Mateso ndi umugabo, nshaka kubereka uwo ndiwe…”
Yarangije kuvuga abantu bose batangira kujujura,
Papa-“Ko mutampa amashyi? Ko mutampa amashyi iwanjye?”
Bamuhaye amashyi nk’atatu, bakomeza kujujura hashize akanya hahaguruka umugabo umwe,
We-“Mate! Rwose urakoze kuduha ikaze iwawe, ariko ntabwo utubwiye mu by’ukuri niba icyo waduhamagariye ari ukurya no kunywa warangiza ukadusuzugura nkaho twe tutakwigurira?”
Bose batanze amashyi umubyeyi umwe nawe ahita ahaguruka,
We-“Nanjye mumpe akanya mvuge, jye noherejwe n’umugabo wanjye, ambwira ko Mateso afite umwana wizihiza isabukuru ye y’amavuko, none tugeze aha utangiye kudusuzuguza inzoga n’ibiryo, umenye ko nta waje aha aje kurya no kunywa, naho twavuye twabisize, njyewe ndagiye ubyirire nta w’iwacu wamfuye akikiye inda”
Papa-“Puuuu! Ceceka aho wa mugore we! Nta soni? Ushaka kuntukira iwanjye? Nsohokera mu nzu! Uko ameze”
Uwo mubyeyi yahise asohoka mbona abantu bakuru bari aho bose batangiye guhaguruka biranyobera…………………………………………….
Ntuzacikwe na Episode ya 10 kuwa mbere mu gitondo


text:
Ku nshuro ya mbere kuva aho amashuri makuru y’imyuga n’ubumenyingiro ahurijwe hamwe mu cyitwa Rwanda Polytechnic (RP), abagera ku 1881 bishimiye ko bashoje imyuga n’ubumenyingiro mu bigo byitwa IPRC.
Mu birori byayobowe na Minisitiri w’Uburezi, Dr Eugene Mutimura kuri uyu wa kane tariki 28 Kamena 2018, abari abanyeshuri bahawe impamyabumenyi ziswe ’Diploma’ z’umwaka wa 2016/2017.
Uwitwa Nyurwa Anicet wize ibijyanye n’ubwubatsi avuga ko atigeze abura amafaranga amukemurira ibibazo by’ingenzi mu gihe yari umunyeshuri, kugeza ubwo arangije kwiga.
Nyuma yo kurangiza kwiga ubu ni umufundi-mukoresha ukenerwa n’ibigo by’ubwubatsi bitandukanye hirya no hino mu gihugu.
Agira ati "Ntabwo nigeze mbura amafaranga rwose, naba mbeshyeye Imana. Kuva narangiza amashuri yisumbuye nagiye mu bwubatsi kugeza ubwo ndangije kwiga, sinigeze mbura ibiraka".
We na bagenzi be bavuga ko impamvu umuntu wize imyuga n’ubumenyingiro adashobora kubura ikimutunga, biterwa n’uko ibyo biga bikenerwa mu buzima bw’abantu bwa buri munsi.
Icyoyavuze Edissa urangije kwiga imicungire y’amashyamba mu Ishuri rikuru ry’imyuga n’ubumenyingiro riri ku Kitabi muri Nyamagabe we ati "Ibiti nta gihe bitazakenerwa. Iyo iwacu bashatse gutera amashyamba buri gihe ni jyewe bitabaza".
Minisitiri w’Uburezi, Dr Eugene Mutimura ashima ko abarenga 75% bize ibijyanye n’imyuga n’ubumenyingiro, ngo bishimiwe cyane mu bigo bakoramo.
MINEDUC ivuga ko imyuga n’ubumenyingiro ari bwo buryo bwonyine buzageza igihugu ku bukungu buciriritse n’imibereho myiza y’abaturage.
Icyakora abiga imyuga n’ubumenyingiro bamwe,binubira ko mu myanya Minisiteri y’Abakozi ba Leta n’Umurimo( MIFOTRA) ishyira ku isoko, hatarimo iy’abarangije muri IPRC kuko nta mpamyabushobozi ya A0 bagira.
Amashuri makuru y’imyuga n’ubumenyingiro (IPRCs) ari hirya no hino mu gihugu, yatanze impamyabumenyi ku barangije kwiga ibijyanye n’ubwubatsi, ubuhinzi no kuhira imyaka,amahoteri n’ubukerarugendo.
Hari n’abarangije kwiga ibijyanye n’ubuvuzi bw’amatungo, amashyamba, ingufu, ubukanishi, gutunganya ibikomoka ku buhinzi n’ubworozi, amashanyarazi n’ibintu biyakoresha, ubucukuzi bw’amabuye y’agaciro n’ikoranabuhanga.


text:
Byatangajwe ubwo iyo nama y’iminsi ine yiswe AGRF (African Green Revolution Forum 2018) yatangiraga i Kigali kuri uyu wa 5 Nzeri 2018, ikaba yitabiriwe n’abayobozi batandukanye bo mu Rwanda ndetse n’abaturutse hirya no hino ku isi basaga 2000.
Minisitiri w’Intebe w’u Rwanda, Dr Edouard Ngirente wafunguye iyo nama, yavuze ko ubuhinzi bwa Afurika bukiri inyuma ugereranyije n’indi migabane y’isi.
Yagize ati “Ubuhinzi muri Afurika buracyari inyuma ugereranyije n’ahandi ku isi. Ibyo biterwa no kudakoresha bihagije inyongeramusaruro zigezweho, kutabona imari ihagije ishorwa mu buhinzi, kudahingisha amamashini ku buryo buhagije n’uburyo bwo kuhira butagezweho”.
Yakomeje avuga ko ibi kugira ngo bikemuke, bisaba imbaraga nyinshi hahindurwa uburyo bw’imikorere bwari busanzwe hakagaragara ibikorwa bifatika, ibyo kandi bikagirwamo uruhare n’ibihugu byose bya Afurika ubwabyo.
Minisitiri w’ubuhinzi n’ubworozi, Dr Géraldine Mukeshimana, yavuze ko ikindi kirimo gukorwa mu Rwanda ari ugushishikariza abanyamabanki gutanga inguzanyo zijya mu buhinzi.
Ati “Turimo kureba uko amabanki yahindura uko yakoraga, akumva ko ubuhinzi ari bizinesi bityo bakaniga uko bakora neza inyigo y’iyo mishanga y’ubuhinzi kugira ngo igurizwe. Tumenyereye ko umwenda ukunze gutangwa ari uw’inzu, imodoka n’ibindi ariko ubu turababwira ko hari imishinga mu mezi atatu iba yatanze umusaruro”.
Yongeraho ko ibyo biri no mu byo iyo nama igarukaho, aho bakangurira abashoramari gushyira imari yabo mu buhinzi ndetse n’uko ibihugu byakorana n’abikorera hagamijwe kwihutisha iterambere.
Dr Agnes Kalibata, umuyoibozi wa AGRA (Alliance for a Green Revolution in Africa), avuga ko iyo nama ari ingenzi kuko iha amahirwe ibihugu bya Afurika yo kugaragaza ibyo bikora bikaba byagirwa inama cyane cyane ku mikoranire n’abikorera ndetse bikaba byanahabonera n’inzira yo kubona amafaranga yo gukoresha.
Mu nama ya AGRF yabereye muri Kenya muri 2016, habayeho igikorwa cyo kwiyemeza gutanga miliyari 30 z’Amadolari ya Amerika yo kuzamura umusaruro w’ubuhinzi ku mugabane wa Afurika binyuze ku bahinzi bato bafite imishinga ikeneye kongerwamo ingufu.
Biteganyijwe ko AGRF 2018 izanitabirwa na bamwe mu bahoze bayobora ibihugu bya Afurika na bamwe babiyobora ubu ndetse na ba minisitiri b’ubuhinzi mu bihugu bya Afurika.
Ibitekerezo ( 1 )
Muli Afrika,abantu bakoresha IFUMBIRE ni bake,kubera ubukene.Niyo mpamvu tweza imyaka mike.Ariko mu isi nshya dusoma muli 2 Petero 3:13,isi yose izaba ifite ifumbire karemano (natural manure).Nkuko dusoma muli Yesaya 35:6,ubutayu buzavaho burundu,butembe amazi.Twibuke ko ubutayu bugize 1/3 by’ubutaka bwose bugize isi.
Uretse n’ibyo,ubukene,ubusaza,indwara ndetse n’urupfu bizavaho burundu (Ibyahishuwe 21:4).Niyo mpamvu Yesu yasize adusabye gushaka imana cyane,aho kwibera mu byisi gusa, kugirango tuzabe muli iyo paradizo iri hafi cyane.


text:
Igenzura ryakozwe ku rwego rw’ubuzima bw’abaturage mu Rwanda mu 2015 (DHS), ryerekanye ko ababyeyi bapfa mu gihe cyo kubyara bavuye ku 720 ku bihumbi 100 bakagera kuri 210 ku bihumbi 100 mu 2015, impinja zigera kuri 20/1000 zivuye kuri 27/1000, abana bari munsi y’imyaka itanu bagera kuri 50/1000 bavuye kuri 76/1000.
Mu kiganiro ubuyobozi bwa RAM bwagiranye n’itangazamakuru kuri uyu wa 1 Gicurasi 2018, gitegura umunsi mpuzamahanga w’ababyaza uba buri wa 5 Gicirasi, bwatangaje ko u Rwanda rugifite byinshi byo gukora kugira ngo rugere ku ntego z’iterambere rirambye (SDGs).
Intego z’iterambere rirambye rigaragaza ko mu 2030, ababyeyi bapfa mu gihe cyo kubyara bazagabanuka bakagera kuri 70 ku bihumbi 100, abana bari munsi y’imyaka itanu bakagera kuri 25/1000, impinja zikagera kuri 12/1000.
Ubwo buryo bw’ikoranabuhanga RAM itegura ifatanyije n’ishami ry’Umuryango w’Abibumbye ryita ku Muryango, ni udukoresho ababyaza bazajya bifashisha babyaza, tuzaba turimo amakuru mu buryo bw’amashusho, amajwi, amafoto n’inyandiko bakaturebaho mu gihe bahuye n’ikibagora.
Umuyobozi wungirije umwanditsi wa RAM, umwarimu muri Kaminuza y’u Rwanda mu ishami ry’ubuvuzi, akaba n’ umubyaza w’umwuga, Mukankusi Juliette, yavuze ko ako gakoresho bazagaha amavuriro yose.
Ati “Ako gakoresho amavuriro azajya aba agafite hariho ibintu byose, amashusho, amafoto n’ibindi byose bashobora kureba bakabyiyigisha. Ntibizasaba ko tuba duhari, wenda umuntu yajyayo mu igenzura areba niba barabifashe cyangwa nta bibazo bafite ariko nibo bazajya babyikoresha. Turashaka gukoresha ikoranabuhanga ngo tugabanye impinja n’ababyeyi bapfa n’abamugara mu gihe cyo kubyara.”
Avuga ku bibangamiye umwuga w’ububyaza n’abawukorera mu Rwanda, Perezida w’iryo shyirahamwe, Murekezi Joséphine yagize ati “Imbogamizi zose ziva mu mateka, zihera muri ya myigire, amashuri adafite abarimu n’ibikoresho bihagije, ubushozi buke n’abanyamuryango badahagije mu ihuriro, ubuvugizi budahagije.”
Abahanga mu by’ubuzima bavuga ko mu gihe izo mbogamizi zidashakiwe umuti, bigira ingaruka ku ireme ry’ubuvuzi, bigatuma umubare w’abapfira n’abamugarira muri icyo gikorwa wiyongera.
Bagira inama kandi ababyeyi yo kurya indyo yuzuye mu gihe batwite, kwipimisha bakurikirana neza ubuzima bwabo n’ubw’abana mu gihe abaganga bagirwa inama yo gukurikirana no kugira inama ababyeyi, gukora kinyamwuga, kwihugura kugira ngo izo mpfu zibashe kugabanuka.
Mu Rwanda hose hari ababyaza bagera ku 1788, muri abo, abasaga 370 nibo biyandikishije mu ishyirahamwe ry’abanyamwuga ryashinzwe mu 2011, rikaba rimaze guhugura ababyaza 142 bafite ubushobozi bwo guhugura abandi nabo bahuguye abandi 400.
Uyu munsi mpuzamahanga ufite insanganyamatsiko igira iti “Ababyaza mu gufata iya mbere mu gutanga serivisi nziza”, uzizihirizwa mu Rwanda muri Hotel Marasa Umubano ku wa 4 Gicurasi no ku wa Gatandatu, aho ababyaza basaga 200 bazahabwa amahugurwa ajyanye n’umwuga, bakanamurikirwa bimwe mu byagaragajwe n’ubushakashatsi byerekana uko urwo rwego ruhagaze.


text:
IGICE CYA 46
Mbese, iyi si izongera kurimburwa n’amazi?
MBESE, nta muntu urumva avuga iby’imperuka y’isi?— Muri iki gihe, abantu benshi barabivuga. Hari abantu batekereza ko iyi si izarimburwa n’intambara y’abantu bazarwana bakoresheje ibitwaro bya kirimbuzi. Mbese, utekereza ko Imana izareka ngo abantu barimbure iyi si yacu nziza, n’ijuru ryiza riyikikije hamwe n’inyenyeri ziyimurikira?—
Nk’uko twabibonye, Bibiliya itubwira ko isi izagera ku mperuka, kuko ivuga ko ‘isi ishira’ (1 Yohana 2:17). Mbese, utekereza ko imperuka y’isi isobanura kurimbuka kw’isi?— Oya, Bibiliya ivuga ko Imana yaremye isi kugira ngo ‘iturwemo.’ Yayiremeye kugira ngo abantu bayitureho bishimye (Yesaya 45:18). Muri Zaburi ya 37:29, hagira hati “abakiranutsi bazaragwa igihugu, bakibemo iteka.” Ni yo mpamvu Bibiliya ivuga ko isi izahoraho iteka.—Zaburi 104:5; Umubwiriza 1:4.
None se, niba imperuka y’isi idasobanura ukurimbuka kw’isi, ubwo noneho isobanura iki?— Gusuzuma ibyabaye mu gihe cya Nowa bishobora kudufasha kubona igisubizo. Bibiliya isobanura ko ‘isi ya kera yarenzweho n’amazi ikarimbuka.’—2 Petero 3:6.
Mbese, hari umuntu n’umwe warokotse imperuka y’iyo si igihe yarimburwaga n’Umwuzure wo mu gihe cya Nowa?— Bibiliya ivuga ko Imana ‘yarokoranye Nowa, umubwiriza wo gukiranuka n’abandi barindwi gusa, ubwo yatezaga isi y’abatubaha Imana umwuzure.’—2 Petero 2:5.
None se, iyo si yarimbutse ni iyihe? Mbese, yaba ari isi y’ubutaka, cyangwa ahubwo ni abantu babi?— Bibiliya ivuga ko isi yarimbutse ari ‘isi y’abatubaha Imana.’ Waba wabonye ko Nowa yari “umubwiriza”?— Utekereza ko yabwirizaga iki?— Nowa yaburiraga abantu, ababwira ko ‘isi ya kera,’ ni ukuvuga isi yo muri icyo gihe, yari iri hafi kurimbuka.
Igihe Yesu yavugaga iby’Umwuzure, yabwiye abigishwa be ibintu abantu b’icyo gihe bakoraga mbere y’uko iyo mperuka y’isi iza. Reka turebe ibyo yababwiye. ‘Nk’uko [abantu] bari bameze muri iyo minsi yabanjirije umwuzure, bararyaga, baranywaga, bararongoraga, barashyingiraga, bageza umunsi Nowa yinjiriye mu nkuge, ntibabimenya kugeza aho umwuzure waziye ukabatwara bose.’ Hanyuma Yesu yakomeje avuga ko mbere y’uko iyi si ya none irimbuka, na bwo abantu bari kuba bakora ibintu nk’ibyo.—Matayo 24:37-39.
Ayo magambo ya Yesu atwereka ko hari isomo dushobora gukura ku bintu abantu bakoraga mbere y’Umwuzure. Mbese, waba ucyibuka ibyo abo bantu bakoraga ibyo ari byo ukurikije ibyo twabonye mu Gice cya 10 cy’iki gitabo?— Abantu bamwe na bamwe bajyaga bahutaza abandi kandi bakagira urugomo. Yesu yavuze ko abandi benshi banze kumvira igihe Imana yabatumagaho Nowa ngo ababwirize.
Umunsi umwe, Yehova yabwiye Nowa ko yari agiye kurimbuza abo bantu babi umwuzure. Isi yose ndetse n’imisozi yose byari kurengerwa n’amazi. Yehova yategetse Nowa kubaka inkuge. Inkuge yari imeze nk’igisanduku kinini cyane, nk’uko nawe ubyibonera kuri iyo shusho yo ku ipaji ya 238.
Imana yategetse Nowa kubaka inkuge nini cyane, ku buryo we n’abagize umuryango we bashoboraga kuyihungiramo bari kumwe n’inyamaswa nyinshi. Uwo murimo wasabye Nowa n’umuryango we imbaraga nyinshi. Batemye ibiti binini, hanyuma batangira kubaka inkuge. Kubera ko iyo nkuge yari nini cyane, kuyuzuza byabafashe igihe cy’imyaka myinshi cyane.
Waba wibuka undi murimo Nowa yakoraga muri iyo myaka yose yamaze yubaka inkuge?— Yee, yubakaga anabwiriza, aburira abantu iby’uwo Mwuzure wari hafi kuza. Mbese, hari umuntu n’umwe witaye kuri uwo muburo? Nta n’umwe, keretse abagize umuryango wa Nowa bonyine. Abandi bose bari bahugiye mu bindi bintu. Waba wibuka ibyo bakoraga?— Bararyaga, bakanywa kandi bagashyingirana. Batekerezaga ko batari babi bikabije, bityo banga gutega amatwi Nowa. Reka noneho turebe uko byabagendekeye.
Igihe Nowa n’umuryango we bari bamaze kwinjira mu nkuge, Yehova yakinze urugi. Kugeza ubwo, abari hanze y’inkuge bari bataremera ko Umwuzure uzaza. Ariko mu buryo butunguranye imvura yagize itya iba itangiye kugwa! Ntutekereze ko yari imvura isanzwe! Yari imvura ikaze cyane! Bidatinze imivu y’imvura yari imaze kungana n’uruzi runini, isuma cyane. Yatembanaga ibiti binini, igahirika n’ibibuye binini nk’aho ari udusarabwayi. Naho se abari hanze y’inkuge, bo byabagendekeye bite?— Yesu yavuze ko ‘umwuzure waje ukabatwara bose.’ Abantu bose batinjiye mu nkuge barapfuye. Bazize iki?— Nk’uko Yesu yabivuze, bazize ‘kutamenya,’ cyangwa se kutita ku magambo ya Nowa!—Matayo 24:39; Itangiriro 6:5-7.
Ibuka ariko ko Yesu yavuze ko ibyabaye kuri abo bantu bigomba kutubera isomo muri iki gihe. Ni irihe somo twabikuraho?— Icyatumye abo bantu barimbuka si uko gusa bari babi, ahubwo ni no kubera ko bari bahuze cyane ku buryo babuze akanya ko kwiga ibyerekeye Imana n’icyo yateganyaga gukora. Tugomba rero kwirinda kuba nka bo, si byo se?—
Mbese, utekereza ko Imana izongera kurimbuza isi umwuzure?— Oya, Imana yadusezeranyije ko itazongera. Yagize iti “nshyize umuheto wanjye mu gicu, ni wo mukororombya, uzaba ikimenyetso.” Yehova yavuze ko umukororombya uzaba ikimenyetso cy’uko ‘amazi atazongera kuba umwuzure urimbura ibifite umubiri byose.’—Itangiriro 9:11-17.
Ku bw’ibyo, dushobora kwizera tudashidikanya ko Imana itazongera na rimwe kurimbuza isi umwuzure. Icyakora nk’uko twabibonye, Bibiliya ivuga iby’indi mperuka y’isi. None se, Imana nirimbura iyi si, izarokora bande?— Mbese, ni abantu bashishikajwe cyane n’ibindi bintu, ku buryo banga burundu kumenya ibyerekeye Imana? Baba se ari abantu bahora bahuze ku buryo babura n’umwanya wo kwiga Bibiliya? Wowe ubitekerezaho iki?—
Twifuza kuba bamwe mu bo Imana izarokora, si byo se?— Mbese, ntibyaba bishimishije abagize umuryango wacu bose babaye nk’abari bagize umuryango wa Nowa, bityo twese Imana ikazaturokorera hamwe?— Kugira ngo tuzarokoke imperuka y’iyi si, tugomba kubanza gusobanukirwa uko Imana izayirimbura, kugira ngo iyisimbuze isi nshya ikiranuka. Reka noneho turebe uko izabigenza.
Muri Daniyeli igice cya 2, umurongo wa 44, Bibiliya itubwira uko bizagenda. Uwo murongo werekeza kuri iki gihe turimo ugira uti ‘nuko ku ngoma z’abo bami, Imana yo mu ijuru izimika ubundi bwami [cyangwa se ubutegetsi] butazarimbuka iteka ryose, kandi ubutware bwabwo ntibuzazungurwa n’irindi shyanga, ahubwo buzamenagura ubwo bwami bwose bubutsembeho kandi buzahoraho iteka ryose.’
Mbese, waba wumva icyo ibyo bisobanura?— Bibiliya igaragaza ko ubutegetsi bw’Imana bugiye kuzarimbura ubutegetsi bw’abantu bwose. Imana izabuhora iki?— Izabuhora ko butumvira Umwami yishyiriyeho. Uwo Mwami ni nde?— Yee, ni Yesu Kristo.
Yehova Imana ni we ufite uburenganzira bwo gushyiraho ubutegetsi, kandi yatoranyije Umwana we, ari we Yesu, kugira ngo abe Umwami wabwo. Vuba aha, Umwami watoranyijwe n’Imana, ari we Yesu Kristo, agiye kuzarimbura ubutegetsi bwose bw’iyi si. Mu Byahishuwe igice cya 19, kuva ku murongo wa 11 kugeza ku wa 16, Bibiliya igaragaza uko Yesu azarimbura ubwo butegetsi. Ni na byo iyo shusho igaragaza. Muri Bibiliya, intambara y’Imana igamije kurimbura ubutegetsi bwose bw’iyi si yitwa Harimagedoni.
Imana ivuga ko Ubwami bwayo buzarimbura ubutegetsi bwose bw’abantu. Ariko se, ni twe Imana isaba kuburimbura?— Oya. Dukurikije Bibiliya, Harimagedoni ni ‘intambara yo ku munsi ukomeye w’Imana Ishoborabyose’ (Ibyahishuwe 16:14, 16). Koko rero, Harimagedoni ni intambara y’Imana, kandi izifashisha Yesu Kristo kugira ngo abe ari we uyobora ingabo zo mu ijuru ku rugamba. Mbese, intambara ya Harimagedoni yaba iri hafi? Ibyo tuzabireba mu gice gikurikira.
Reka dusomere hamwe imirongo igaragaza ukuntu Imana izarimbura ababi bose, ikarokora abayikorera. Dusome mu Migani 2:21, 22; muri Yesaya 26:20, 21; muri Yeremiya 25:31-33 no muri Matayo 24:21, 22.


text:
Impamvu 3 zatumye Yesu azuka mu bapfuye
Abensi muri twe tuziko Yesu yazutse mu bapfuye ku munsi wa gatatu nyuma y’urupfu rwo ku musaraba. Intumwa Pawulo yavuzeko kuzuka kwe ari ingenzi kuko kwizera kwacu gushingiye ku kuzuka kwa Yesu Kristo.
“kandi niba Kristo atazutse ibyo tubwiriza ni iby’ubusa, no kwizera kwanyu kuba kubaye uk’ubusa. Ndetse natwe tuba tubonetse ko turi abagabo bo guhamya Imana ibinyoma, kuko twayihamije yuko yazuye Kristo, uwo itazuye niba abapfuye batazuka.
Niba abapfuye batazuka na Kristo ntarakazuka, kandi niba Kristo atazutse kwizera kwanyu ntikugira umumaro, ahubwo muracyari mu byaha byanyu. Kandi niba bimeze bityo, n’abasinziriye muri Kristo bararimbutse. Niba muri ubu bugingo Kristo ari we twiringiye gusa, tuba duhindutse abo kugirirwa impuhwe kuruta abandi bantu bose.(1Abakorinto15:14:19)
Ubukristo bushingiye ku kuba Kristo ariho, yarapfuye, akaba yarazutse mu bapfuye.Ni ibintu bidakwiye kugirwaho impaka, ntituzigera tuba abakristo b’ukuri , niba tutizera ko yazutse ,ngo duharanire kuba mu Mwami wacu Yesu Kristo.
Ni gute Yesu yavuye mu mva?
Abantu bazi ko nta muntu wapfuye ushobora gusohoka mu mva ngo agaruke mu buzima, ariko Yesu we yazutse mu buryo bufite imbaraga, yongera kubaho.
Mu butumwa bwiza bwa Matayo 28:1-8, Mariko16:1-8 na Luka24:1-12 hatubwirako habaye igishyitsi cyinshi ubwo marayika w’Umwami yari amanutse avuye mu ijuru,akabirindura igitare cyari kumva ya Yesu. Hatubwirako abagore bari baramukurikiye bagiye kumva ya Yesu ntibamubona, ahubwo bakabwirwa ko Kristo ari muzima nk’uko yari yarabivuze. Kristo yemeje ko ari muzima , ubwo yabonekeraga abantu batandukanye.(1Abakorinto15:3-8)
Kuki yazutse mu bapfuye?
1.Ni uko yari yaravuze ko azazuka akava mu bapfuye
“Ntari hano ahubwo yazutse. Mwibuke ibyo yavuganye namwe akiri i Galilaya ati ‘Umwana w’umuntu akwiriye kugambanirwa ngo afatwe n’amaboko y’abanyabyaha, abambwe maze azazuke ku munsi wa gatatu.’ “(Luka24:6-7)
2. Kwemeza ko mu by’ukuri ari umwana w’Imana
“…..kandi werekanywe n’ubushobozi ko ari Umwana w’Imana mu buryo bw’Umwuka Wera bigahamywa no kuzuka kwe, ni we Yesu Kristo Umwami wacu.”(Abaroma1:4)
3. Urupfu ntirwari rumufiteho ububasha
“Ariko Imana yaramuzuye ibohoye umubabaro uterwa n’urupfu, kuko bitashobotse ko akomezwa na rwo.(Ibyakoz 2:24)
Yesu yazutse kugirango yemeze ko akomeza amagambo yavuze, ko ari Imana, ikindi ni uko atigeze gukora icyaha kandi ari hejuru ya buri kintu cyose.
Kristo yavuye mu mva kugirango yerekane ko Imana ikomeye kuruta byose.Yatsinze icyaha n’urupfu, bityo rero , nta kindi kintu gifite ububasha n’ubushobozi nk’ubwa Yesu Kristo. Ni Umwami w’ ibihe byose.
Sophie @Agakiza.org


text:
Bamwe mu baturage bo mu mudugudu wa gitega mu kagali ka mageragere mu murenge wa mushubati mu karere ka Rutsiro, bafite imirima ndetse n’amazu byanyujijwemo umuhanda baravuga ko batahawe amafaranga y’ingurane.
Aba baturage bavuga ko bamaze amezi arindwi babariwe , gusa ngo kugeza ubu nta namake barishyurwa .
Kuruhande ry’ubuyobozi bw’akarere ka Rutsiro bwo buvuga ko bwamaze kwishuyura abaturage bose
Ni mudugudu wa gitega akagali ka mageragere mu murenge wa Mushubati Ahubatse(...)
Bamwe mu baturage bo mu mudugudu wa gitega mu kagali ka mageragere mu murenge wa mushubati mu karere ka Rutsiro, bafite imirima ndetse n’amazu byanyujijwemo umuhanda baravuga ko batahawe amafaranga y’ingurane.
Aba baturage bavuga ko bamaze amezi arindwi babariwe , gusa ngo kugeza ubu nta namake barishyurwa .
Kuruhande ry’ubuyobozi bw’akarere ka Rutsiro bwo buvuga ko bwamaze kwishuyura abaturage bose
Ni mudugudu wa gitega akagali ka mageragere mu murenge wa Mushubati Ahubatse umudugudu w’icyitekererezo mu karere ka Rutsiro.
Bamwe mu baturage bari batuye muri uyu mudugudu bavuga ko ubwo hakorwaga imihanda igera ahari kubakwa umudugudu w’icyitegererezo imwe mu mirima ndetse n’amazu yabo byaguye ahanyuze umuhanda , bakaza kubarirwa amafaranga y’ingurane ngo ariko hashize amezi agera kuri arindwi batarahabwa ayo mafaranga.
Uyu muturage yitwa Musoni Etienne, atuye mu mudugudu wa Gitega akagali ka Mageragere umurenge wa Mushubati avuga ko n’ubwo ubuyobozi bwiza bwabegereje amajyambere ariko hari bamwe bagize ikibazo ati” Hari abantu Imihanda nk’iyi yagonze , bakase gutya mu mirima yacu no mumyaka guhera mukwezi kwa 12 umwaka ushize, nta muntu n’umwe waciye umubeya w’ikigoli ,cyangwa se ngo anasarure n’udutonore tw’ibishyimbo, barangije bafa amazu yacu barayasenya , barangije bafata imva twari twarashyinguye mo abantu bacu baradutaburuza, badutegeka kuyajyana ahantu hagenewe gushyingurwa abantu rusange , baratubwira bati tuzabaha amafaranga, none bibaye hafi amezi 7 , guhera mu kwa 11 umwaka ushize, twajya kubaza akarere ka katubwira ngo ibyanyu tubirimo , ariko tubonana abenshi nta ruvugiro dufite” Akomeza avuga ko ikibazo bagishyirije umuyobozi bw’akarere ndetse n’Umurenge.
Nyirambibi Beatrice nawe utuye mu mudugudu wa Gitega akagali ka Mageragere umurenge wa Mushubati avuga ko mbere haje imidoka eshanu, bajekureba aho bazubaka umudugudu w’intangarugero ati” Haje Imodoka 5 jije kureba aho bazubaka uno mudugudu, basanga ndimo ndapinyura ino nzu ngiye gusakara , yari ihamaze umwaka wose , ngiye kugura ibiti n’imbingo ngo nsakare, bahise bampagarika bambwira ko ntongera gushyiraho itafari na rimwe , nange nahise numvira Leta ndayihorera , iy’ inzu uko imeze gutya niko nyibamo kandi n’ubundi basanze nyirimo, banyubakiragaho bayinzamuriraho, kuko ubundi ntafite ahandi hokubona ncumbika.’’
Akomeza avuga ko ariho yavukiye hanyuma akazu yabagamo aza kubana kagiye ku mugwira mu imvura, agashyira hasi ngo katamugwira kugira ngo anaramire n’udutafari twari tukiri tuzima. avuga ko ikibazo cye yagishyirije ubuyobozi ariko ko ntacyo bagikoraho ati” Nyibanamo na tuno duhinja twange twimpfubyi iyo imvura iguye nimwo insanga ubworero n’uku nyibamo.”
Kuruhande rw’ubuyobozi bw’akarere ka Rutsiro,bwo ntibwemeranya n’ibivugwa n’aba baturage kuko Umuyobozi w’Akarere wungirije ushinzwe ubukungu Gakuru Munyakazi Innocent ,Avuga ko abaturage bose bagombaga guhabwa amafaranga y’ingurane ubu bamaze kwishyurwa. yagize ati" Abaturage bose bamaze kwishyurwa n’uwaba yarasigaye yaza tukamurangiriza ikibazo, ariko ndumva twaramaze kwishyura”
Yanditswe na Ruhumuriza Richard/Muhabura.rw


text:
Ijonjora ry’ibanze ry’abakobwa bifuza guhatanira ikamba rya Nyampinga w’u Rwanda uyu mwaka ryatangiriye mu Mujyi wa Musanze ku wa Gatandatu, tariki 14 Mutarama 2018, ryakomereje mu Ntara y’Uburengerazuba mu Mujyi wa Rubavu kuri iki Cyumweru.
Mu kiganiro IGIHE yagiranye na Miss Iradukunda Elsa ugendana n’ibikorwa byo gushakisha umukobwa mushya uzambikwa ikamba rya Nyampinga w’u Rwanda, yavuze ko yishimira ibyo yagezeho muri rusange mu gusohoza ibyo yari yariyemeje atorwa agashimira abamushyigikiye n’abamubaye hafi mu rugendo rwe.
Yagize ati "Icyo nabwira Abanyarwanda ni ukubashimira kuba barabanye nanjye bakanshyigikira, bakankurikirana bakangira inama mu bikorwa bigiye bitandukanye. Muri make ni ukubashimira ku bufasha bampaye mu mwaka wose."
Yongeyeho ati "Nta bintu byinshi nahuye na byo by’imbogamizi ariko ku mushinga wanjye wa ’Made in Rwanda’ byari ibintu bikomeye guyikundisha abanyarwanda no kuyibashishikariza cyane."
Yavuze ko icyo afata nk’imbogamizi yahuye na yo ari ukuba benshi bari bafite impungenge ko mu gihe bayikoresheje itazongera kuboneka ku isoko abandi bagashidikanya ku buziranenge. Ati "Kuri ubu ngira ngo nk’uko twese turi kubibona ’Made in Rwanda’ iragenda irushaho gutera imbere."
Miss Iradukunda Elsa avuga ko na nyuma yo gutanga ikamba ateganya kuzakomeza ibikorwa mu buryo agereranya no kuba Nyampinga ahora ari Nyampinga.
Ati "Kuri njye ndumva narakoze ibikorwa byanjye nk’uko nari nabiteganyije ariko bitavuze ko nintanga ikamba nzaba ndekeye kuko iyo uri ’Miss uhora uri Miss’ kugira ngo nyine ukomeze kubaka igihugu cyawe."
Miss Elsa agiye kwiga ibijyanye no gucukura amabuye y’agaciro
Usibye ibyo bikorwa yari yariyemeje byerekeye ‘guteza imbere no gukangurira Abanyarwanda gukoresha Made in Rwanda’, uyu mukobwa avuga ko yishimira ibindi bikorwa yagezeho birimo icyo gufatanya n’inzobere z’abaganga kuvura urushaza abarwayi barenga magana abiri.
Miss Iradukunda Elsa avuga ko nyuma y’umwaka amaranye ikamba n’ibyo yanyuzemo ubu agiye kwiyegurira amasomo, ateganya gutangira kwiga ibijyanye no ’mining’ ariko ntarafata umwanzuro ntakuka ku ishuri azigamo, ntaramenya neza niba azakomereza amasomo mu Rwanda cyangwa hanze y’igihugu.
Yagize ati "Kuri ubu ndumva nakwiga kuko kwiga biruta byose kandi nk’uko tubizi imyigire ni intwaro nziza ku kuhazaza. Kuri njye ndumva nyuma yo gutanga ikamba, nakwiga ariko nkakomeza n’inshingano zanjye nka Nyampinga w’u Rwanda 2017."
Miss Elsa avuga ko ashimira abamubanjirije kuba barabashije kwesa imihigo bari bariyemeje no kumusigira urugero rw’ibikorwa byiza byamubereye nk’ikiraro mu gusohoza imishinga ye. Afata ikamba yahawe nk’iradishingiye ku buranga gusa ahubwo urihabwa ngo aba afite inshingano zo gusohoza ibyo yiyemeje.
Biteganyijwe ko nyuma y’ijonjora ry’ibanze n’ibindi bikorwa abatoranywa bazanyuramo, Miss Elsa azahererekanya ikamba n’umukobwa uzamusimbura utegerejwe gutorwa mu birori bikomeye bizabera muri Kigali Convention Centre ku itariki ya 24 Gashyantare 2018.
Ikiganiro Miss Iradukunda Elsa yagiranye na IGIHE


text: Kuri uyu wa gatanu tariki ya 31Kanama 2018 Umuyobozi w'Akarere wungirije ushinzwe iterambere ry'ubukungu Bwana Kajyambere Patrick yoyoboye inama y'abafatanyabikorwa mu iterambere ry'ishoramari n'umurimo. Muri iyi nama harebwaga kuri gahunda yo guhanga imirimo mishya 6,429, gufasha urubyiruko 90 rwize imyuga kubona ibikoresho by'ibanze no gufasha abagore n'urubyiruko 443 gutegura imishinga y'ishoramari ikazahabwa igishoro binyuze mu bigo by'imari. Muri iyi nama kandi Umugenzuzi w'umurimo mu Karere yanyuriyemo abayitabiriye bimwe mu bikubiye mu itegeko ry'umurimo.


text:
Kuri uyu wa mbere tariki ya 17 Nzeri 2018, Visi Perezida wa Sena Hon. Harerimana Fatou ari hamwe na Senateri Kalimba Zephyrin basuye Akarere ka Nyanza mu rwego rwo kumenya uko abaturage bafata demokarasi u Rwanda rwahisemo. Ibi byahuriranye no kwizihiza umunsi mpuzamahanga wa demokarasi ubundi wizihizwa tariki ya 15 Nzeri buri mwaka.
Gahunda zakozwe mu buryo bubiri harimo kubanza kuganira n’ibyiciro birimo abagize Inama Njyanama y’Akarere, komite z’abafite ubumuga, iz’urubyiruko, iz’abagore, abikorera ndetse n’iz’abikorera aho baganiriye ku ngingo zirimo amateka ya demokarasi no gushimangira u Rwanda rwahisemo, demokarsi y’ubwumvikana nk’igisubizo cyo gukemura amakimbirane. Ibi biganiro byose bikaba byanitabiriwe na Nyakubahwa Guverineri w’Intara y’Amajyepfo Mureshyankwano Marie Rose wari hamwe n’Umuyobozi w’Akarere ka Nyanza.
Mu bitekerezo byatanzwe n’abari mu nama bagaragaje ko demokarasi ari amahitamo y’abantu mu buryo bumva ibibabererye byabageza ku iterambere ariko by’umwihariko bashima amahitamo y’u Rwanda yo kwishakamo ibisubizo. Vuguziga Jacqueline umwe mu bagize inama Njyanama avuga ko demokarasi ya nyayo ari ituma abantu bagira umutekano bagatera imbere. Ati: “iyo urebye uburyo u Rwanda rwagiye rwishakamo ibisubizo n’abazungu birabayobera kuko baba bumvako nk’amatora yagakwiye gukurikirwa n’imirwano. Ibi byo kwegera abaturage ntabwo baba babishaka, rero twese dukwiye gushyira hamwe kugirango twumvishe n’abandi ko demokarasi ari amahitamo y’abantu kandi ntawe ukwiye kuyivangamo.”
Mu rugendo bakoreye mu Murenge wa Muyira, Akagari ka Migina, abaturage bagaragaje ko demokarasi ihari cyane ko ubu abayobozi guhera kuri Nyakubahwa perezida wa Repubulika kugeza kuri Mudugudu babegera bakababwira ibabazo byabo kandi bikabonerwa ibisubizo. Bashimiye cyane leta y’Ubumwe bw’abanyarwanda ku byiza byinshi yabakoreye cyane mu guha amacumbi n’ubwisungane mu kwivuza abatishoboye.
Guverineri Mureshyankwano yashimiye cyane abaturage b’Akagari ka Migina kuko demokarasi n’ubwisanzure bahawe babikoresha neza cyane mu bikorwa by’amatora bihitiramo abayobozi. Ati: “Ndagira ngo mbashimire byimazeyo kuko mwabaye abambere mu gihe mwitoreraga abadepite kandi ibyo byatumye n’Intara yose iba iya mbere bigaragara ko demokarasi mwayumvishe kandi muyikoresha neza.”
Abaturage bakaba barishimiye uko ibyifuzo byabo byasubijwe dore ko bahamya ko nta bibazo bagifite kuko ibimaze gukemuka aribyo byari bikomeye n’ibindi birimo nk’amashanyarazi n’amazi akaba ari inshingano z’ubuyobozi bizera bizakemuka.


text:
Icyo twakwigira ku muhanuzi Elisa?
Elisa, izina rye risobanura “Uwiteka ni agakiza,” niwe wakurikiye Eliya mu murimo wa gihanuzi muri Israheri (2 abami 5:8). Ihamagarwa rye ngo akurikire Eliya turisanga 1 Abami 19:19, hanyuma bamarana imyaka ya nyuma amukorera kugeza Eliya yimuriwe mu ijuru. Kuva icyo gihe, Elisa yatangiye umurimo w’ubuhanuzi, wamaze imyaka 60 (c. 892-832 M.K), ku ngoma ya Yehoramu, Yehu, Yehowahazi na Yowasi.
Elisa yasohoje misiyo eshatu Imana yari yahaye Eliya yenda kumwimura mu isi 1 Abam 19:15-16, ariyo kuba umuhanuzi wa Israheri mu cyimbo cya Eliya. Ni ku gihe cya Elisha kuramya bayari byahagaze (2 Abam 10:28). Mu buhanuzi bwe, Elisa yabaye umujyanama w’abami batandukanye, abana n’abantu basabzwe, ndetse aba inshuti y’Abisraheri ndetse n’abanyamahanga.
Ibitangaza Elisa yakoze byari ibyo kugiraneza ugereranyije na Eliya, nko guhumanura amazi y’i Yeriko (2 Abam 2:21), kuzura umuhungu w’Umushunemu (2 Abam 4:18-37), ndetse no gukiza Naaman ibibembe (2 Abam 5). Hari n’ibitangaza Elisa yakoze byenda gusa n’ibyo Yesu yakoze mu isezerano rishya, nko gutubura imigati 20 igahaza abagabo 100 barahaga baranasigaza (2 Abam 4:42-44; Mat 16:9-10).
Mubyo twakigira kuri Elisa harimo guca bugufi nk’umuhanuzi cyangwa undi mukozi w’Imana (2 Abam 2:9), urukundo yakundaga abantu b’Imana (2 Abam 8:11-12), ndetse no gukiranuka mu murimo w’Imana mu buzima bwe bwose.
Ibi ndetse n’ibindi nawe wamwigiraho uko urushaho kwinjira mu bye neza, byafasha cyane twebwe nk’abakristo ndetse n’abakozi b’Imana muri rusange. Abahanuzi, abavugabutumwa, abanyempano mu buryo butandukanye bakeneye guca bugufi nka Elisa maze Uwiteka agakorana nabo iby’ubutwari. Bakeneye kandi gukorana uyu murimo gukiranuka ndetse bakawukorana urukundo bakunze umwami wacu n’abantu be.
by Jean Dominique BYIRINGIRO,


text:
Uri umugore ushoboye umwe uvugwa mu Imigani ya Salomon mugice cya31 peee! niwowe wari ukwiye Umubyeyi Nyakubahwa Perezida wa Repubulika y’u Rwanda kuko imihate agira nawe ubimufashamo maze abatuye u rwagasabo tukibonera imigisha.murakaramba murakagwira!
Isabukuru Nziza ku mubyeyi wacu dukunda kandi dufataho urugero
Tubashimira ubwitangira mugira Imana ijye ibaha umugisha
Amateka yamuranzwe ni menshi cyane. Abamuzi cyane bavuga ko yagira ubuntu birenze kamere...
HBD Mubyeyi
Isabukuru nziza rwose! Usibye nokuba ajyira Roho nziza ninamwiza cyane Imana ikomeze imwongerere igihe cyo kubaho
Isabukuru nziza. Iriya foto akina agapira irashimishije cyane
Ukuboko kwiza kw’Imana kubane n’uyu mubyeyi hamwe n’umuryango we wose! Turabakunda.
Tubifurije isabukuru nziza kandi turabakunda.
Ntacyo twavuga kuko biba birenze ukwemera kwanjye mubyeyi,uri imfura,urasabana,turagukunda,happy birth day mubyeyi.
Ntacyo twavuga kuko biba birenze ukwemera kwanjye mubyeyi,uri imfura,urasabana,turagukunda,happy birth day mubyeyi.
HBD kuri First Lady!!!! imigisha kuri we n’umuryango we muri rusange!!ntakindi namwifuriza !gusa Uwiteka azanfashe rimwe nibura nzamukore mu ntoki!!!
Nkwifurije kujyira umusi mwiza imana ikurinde Turagukunda
arakagira abana gusa turamukunda cyane imana imukomeze
ISABUKURU NZIZA
Janete Kagame Numubyeyi Mwiza Ukunda Abana’ Abakuze Ndetse Ntanena N,abakene, Bose Yicarana Nabo Akanasangira Nabo, We N,umugabo we’ Plesident Wacu Paul Kagame’ N,ababyeyi Bacu Twese Nk,abanyarwanda, Imana Ibakomeze Kdi Urwanda Rwacu Ruhorane Amahoro.
Isabukuru nziza yamavuko madam first lady, horana umurava n’urukundo ufitiye abanyaranda.
Mugire isabukuru nziza mubyeyi WACU.
Isabukuru mubyeyi mwiza ngukundira urugwiro ugira
Isabukuru mubyeyi mwiza ngukundira urugwiro ugira
MAMY HAPPY BIRTHDAY NUKURI TURAGUKUNDA KDI WARAKOZE IBYO YESU YAGUKORESHEJE AZABIKUBE 100 CONGL
isabukuru nziza mubyeyi.Uwiteka
Baravuga ngo inyuma y umugabo ukomeye hari umugore wintwari iyo tubona ibikorwa Nyakubahwa President wa Republiqua akora nuko uba ubimushigikiyemwo umuri hafi urakomeye urumugore udasanzwe Happy Birthday Mum Uwiteka aguhe kuramba imyaka myinshi akunezeze kuko urabikwiye Ndagukunda kuva kera nkirumwana
Im very happy to wish you Happy Birthday you are our Mother our vision we the Rwandan we love you too much!!!
ISABUKURU NZIZA MUBYEYI WABANYARWANDA IMANA IKOMEZE IKONGERERE IMBARAGA NUBUTWALI.
ISABUKURU NZIZA MUBYEYE IMANA YAGUHISEMO NGO UFASHE PRESIDEN WACU GUHAGARIRA ABANYARWANDA TWESE TUKWIFURIJE GUKOMEZA IZO NSHINGANO MU MAHORO NO MUMUTEKANO NYAGASANI ABANE NAMWE TURABAKUNDA
har’ikintu cyananiye kucyumva n’ubwo Nabaga mu Rwada,jye navutse mur’ibyo bihe byo guhunga 1963 twabayeho nabi cyane njya nibuka mw’ishuri Nabaga uwa2-3 birangira ntemerewe n’ubwona kundaga kwiga, ariko icyanyicaga n’ukubona abanyarwanda birukanwa nk’abatagira gakondo, abantu beza b’abahanga b’intwari, Imana ishimwe ko batashye
Jye mbonye uburyo bwo kuvugana nuyu mubyeyi uhagarariye abandi babyeyi mu RWANDA mfite byinshi namubwira ndetse namushima.0782787733/0728451460
umubyeyi wacu tumwifurije isabukuru nziza y’amavuko kdi agumye kugubwa neza
Tubifurije isabukuru nziza mubyeyi mwiza Imana yaduhaye.
Isabukuru nziza Maman Jeanette kagame .
Isabukuru nziza Maman Jeanette kagame .
Sifite ijuru ngo ndiguhe gusa ndasaba imana izarikumere kuko ureba rubanda rucyiriritse, Sinarajyiza ntakwwifurije isabukurinziza mubyeye ndukunda. kandi sinagenda ntifurije umuryango wawe amahoro y’Imana abane nawo Imana izakumbembere ndayibisabe cyane kandi nizera ko inyumva. Murakora, Murakoze .
Happy bilateral birthday our mum , we are glad to have you.
Live longer first lady! We love you
Live longer first lady! We love you
isabukuru nziza kuri madame wa repuburika paul KAGAME
Isabukuru nziza kuri H.E First Lady. Imana imwongerere imigisha.
Isabukuru nziza Mubyeyi w’u Rwanda kandi Nyagasani akomeze akongerere iminsi yo kubaho kuko dukeneye ko uguma hafi yacu mu bikorwa byawe byiza
isabukuru nziza kumubyeyi Madam Jannette Kagame,uri umujyanama mwiza wa president wacu dukunda,Imana ibahe umugisha.
YOOOOOO Happy Birthday Blessed Mother of our Nation, you are so lovely, and for real you deserve it.May the Almighty God, the giver of life and salvation, keep on Protecting you and your Beloved family.May you Live longer to see the Children of your Children,together with the Father of our Nation the President of our Country.You are such blessings from God. Love you!
Uyu mubyeyi turamukunda. Ni umunyarwandakazi mwiza ukunda igihugu n’abanyarwanda, afite n’ibikorwa bifatika, byiza. Urubyiruko rumwigireho.
Mbese ntimwatubwira nka Sport akunda cg yakoze, abantu nka 5 afata nk’intwari muri Afrika, ... mbese ubuzima bwe pe! Nizere ko ntamwubahutse. Gusa akwiranye n’uwo barwubakanye, intwari barata Kagame Paul
Ni Umubyeyi mwiza kandi yujuje ubuziranenge. mbese haba hari abandi Bbayeyi bameze nkawe
Isabukuru nziza mubyeyi wacu nkunda mana weee iyo nkubonye nzenga amarira mu maso kubera ibikorwa byiza ukora ndagukunda nu mutima wange wose ndagushimira cyaneee uburyo wubakiye inshike z inyanza uwiteka imana yo mugihugu cyo.mwijuru izabiguhembere ku munsi w urubanza ndagushimiye uburyo uzi agahinda ka bana b imfumbyi za genocide mubyeyi mvuze ibyawe bwa kwira bugacya gusa uwiteka azabiguhembere
Mubyeyi mwiza Imana iguhe imigisha myinshyi, mbega ukuntu urangwa n’ineza, akenshi mbona uhora useka ugaragaza urukundo n’imbabazi ku maso, ngusabiye umugisha uturuka ku Mana, icyampa nkagira amahirwe yo kukubona nkagukora mu biganza. reka ndekere aha Imana ikomeze ibayobore neza.
ndagukunda ugira urugwiro.iminsi yangezeho sinagira ababyeyi nterezako wasimbuye mama ufasha abana abakobwa abapfakazi nyagasani azaguhe ibyishimo byo kuzabana nawe ahera kuko wabaye ambasaderi w’uhoraho.
Inseko izira uburyarya no guhoberana birimo urugwiro, first lady ndamukunda cyaneeeeee, we na His excellence ni intumwa z’ amahoro y’ Imana mu Rwanda
Uru Rwanda rufite umugisha kurusha kurusha ibindi bihugu kuko abanyarwanda tunyuzwe bihagije n’ukuntu tuyobowe nkaba mboneyeho gushimira Nyakubahwa prezida wacu n’umufasha we kuko aribo Imana ikoresha ibi byose bidutera ishema u Rwanda rugezeho. Mu gushimira sinakwibagirwa n’abandi bose batanya nabo mumigendekere myiza y’iterambere tugeze. Imana ikomeze iduhere igihugu na bene cyo imigisha no gukomeza intambwe nziza y’iterambere tugezeho
Imana iguhe umugisha mubyeyi mwiza.
ARIKO MANA UYU MUBYEYI WADUHAYE WARAKOZE CYANE PEE WE NUMUTWARE BATUBEREYE UMUGISHA UKOMEYE TWEBWE ABANYARWANDA URABONA UBURYO AHOBERA ABA BADAMU NABANA NURUGWIRO RWINSHI IMANA IZABIHERE IJURU MWESE NKUMURYANGO NTAKINDI TWABONA TWABASABIRA.
TURAKUNDACYANE
Heya im for the first time the following. I discovered this specific table as a consequence I to discover The item faithfully of use
Isabukuru Nziza Mom ,Stay blessing.â ¤
Isabukuru nziza Mama wacu abagore watugiriye impaka impamba ishize mu ruhago komerezaho.
Isabukuru nziza Mama wacu abagore watugiriye impaka impam ushize mu ruhago komeza umurego n’ubu
Isabukuru nziza nkundukuntu uramukanya urirekura ntiwirata komerezaho Imana iguha ijuru
Muyobozi ndabakunda knd imana ibarinde gusa itahe nubusa tuzabonana nanjye mbahobere
ndakwemera mama wa banyarwandanda kubyo udukorera sinabivuga ngombirangize ibyo ukora binogera imbaga y;abanyarwanda gusa imana izaguhembe kandi isabukuru nziza wowe numuryango wawe wose
Isabukuru nziza mubyeyi! nkunda ukuntu utega amatwi bariya bakecuru n’abana bababaye kd ukanabafasha. Imana ugukomeze maze ubadukomereze.
isabukuru nziza Mubyeyi


text:
Madagasikari
Madagasikari (izina mu kimaragasi : Repoblikan'i Madagasikara ; izina mu gifaransa : République de Madagascar ) n’igihugu hafi y’inyanja y’Ubuhinde muri Afurika. Umurwa mukuru wa Madagasikari witwa Antananarivo.
Madagasikari igizwe n’uruhurirane rw’abaturage bakomotse muri Afrika ndetse no mu barabu. Ibyo bituma umuco w’icyo gihugu ugenda ugaragaramo uruvangavange rwakomotse muri ibyo bihugu byose.
Icyo gihugu gifite amoko agera kuri 18, buri bwoko bukaba bufite umwihariko mu bjyanye n’umuco cyane cyane indirimbo n’imbyino. Muri izo mbyino hakaba harimo salegy, bahoejy, malessa, kilalaka ndetse na vakodrazana.


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
MU IJURU NTIBARONGORANA
Nuko iwacu habayeho abavandimwe barindwi, umuntu wa mbere yapfuye atabyaye maze araga umugore mwene se.Nuko n'uwa kabiri n'uwa gatatu kugeza kuri bose uko ari barindwi bamere batyo.
Hanyuma wa mugore na we arapfa. Mbese mu izuka azaba uwa nde muri bose uko ari barindwi; ko bose bamutunze nk'umugore wabo?"
Yesu arabasubiza ati "Mwarahabye, kuko mutamenye ibyanditswe n'imbaraga z'Imana. Mu izuka, ntibarongora kandi ntibashyingirwa, ahubwo bamera n'abamarayika bo mu ijuru."
MATAYO 22:23-33
IBITEKEREZO
Kunda umugore wawe uyu munsi mukiri kumwe, kuko ni cyo gihe cyonyine ufite, ntimuzakundanira mu ijuru cyangwa mu kuzimu rero dore ko abantu bose batazajya mu ijuru.
Ariko rero umuryango ni ikintu cyiza, yabaye umuntu yajyaga ahurira na wo mu ijuru cyangwa mu ikuzimu.


text:
Ubushakashatsi bwakozwe n’Abanyamerika bigaragaza ko inyangingo z’imiterere y’ubwenge zigenda zimuka, bitewe n’ubuzima tubamo, bigatuma ubwenge bwacu bugabanuka uko bwije n’uko bukeye.
Professeur Gerald Crabtree hamwe n’itsinda bafatanyije, bagaragaje mu kinyamakuru Trends in Genetics ko ubwenge bwa muntu butakiyongera ahubwo bugenda bugabanuka.
Aba bashakashatsi batanga urugero, bavuga ko umuhigi wo mu myaka ibihumbi 3000 ishize, utarabashaka gushakira umuryango we aho kuryama hatekanye,(...)
Ubushakashatsi bwakozwe n’Abanyamerika bigaragaza ko inyangingo z’imiterere y’ubwenge zigenda zimuka, bitewe n’ubuzima tubamo, bigatuma ubwenge bwacu bugabanuka uko bwije n’uko bukeye.
Professeur Gerald Crabtree hamwe n’itsinda bafatanyije, bagaragaje mu kinyamakuru Trends in Genetics ko ubwenge bwa muntu butakiyongera ahubwo bugenda bugabanuka.
Aba bashakashatsi batanga urugero, bavuga ko umuhigi wo mu myaka ibihumbi 3000 ishize, utarabashaka gushakira umuryango we aho kuryama hatekanye, yapfaga hamwe n’urubyaro rwe rwose, nyamara mu bihugu byateye imbere kuri ubu kutabona aho kurara ni ikintu kidasanzwe.
Bavuga ko abantu ba kera basabwaga gutekereza, kwitonda ndetse no kureba kure cyane kugirango babashe kubaho, kurusha ab’ubu.
Gutanga igisobanuro cy’ubwenge ntibyoroshye. Ibisobanuro biheruka bivuga ko ari uruhurirane bw’imikorere y’ubwonko itwemerera kumva ibintu bidukikije, ibitubera iruhande, ndetse n’icyo ibyo bintu bishobora kuba bihuriyeho.
Salongo Richard / MUHABURA.RW


text:
Kuwagatatu, 11 Weerurwe 2015 22:23:49 +0100
Umubyeyi Bikira Mariya yaje yishimye ariko atishimye cyane, nuko aranyitegereza, aransuhuza ,
Ati : « Uraho mwana wanjye ukomeje kwihanganira ibigeragezo byose uhura nabyo »
Nti : « Uraho Mama »
Ati : « Umeze ute ? »
Nti : « Mama, meze neza gahoro nawe urabibona, ibigeragezo ni byinshi cyane ariko ku mbaraga zanyu nzabitsinda.
Ati: "Mwana wanjye ihangane kandi igihe cyose wizere ko uri kumwe nanjye, ntabwo nzagutererana, gusa ninjya nguhamagara ujye uhita uhaguruka, aho ngutumye ujye uhita ugenda kuko utazaba uri wenyine".
Mama, uyu munsi ni wowe nshiman, ni wowe nizeye. Mama, rwose nzagukorera, nzakugwa inyuma kuko no kuba nkigejeje aya magingo ngihumeka umwuka w'abazima ni mwebwe.
Mwana wanjye ongera unsuhurize abana banjye bose ntawe urobanuye, uti nimugire amahoro kandi mugwize andi, urukundo rwanjye rubasakaremo. Bana banjye ngarutse kubasura ariko ndababaye. Mbabajwe cyane n'uko mutumva ibyo nkomeza ku ...
Kucyumweru, 08 Weerurwe 2015 21:02:34 +0100
Umubyeyi Bikira Mariya yaje yishimye cyane ari mu rumuri rwinshi cyane ntabona icyo ndugereranya narwo, nuko aranyitegereza, aransuhuza,
Ati : « Uraho mwana wanjye ukomeje kwihanganira ibigeragezo byose uhura nabyo »
Nti : « Uraho Mama »
Ati : « Umeze ute ? »
Nti : « Mama, meze neza gahoro nawe urabibona, wampaye ibyishimo ariko ibyishimo mfite muri iyi minsi ni bikeya. None rero Mama, kuri uyu munsi wa none ndakwinginze urebe ukuntu meze sinkiruhuka na rimwe, ndirirwa ngenda, ndakwisabira ujye unyuzamo umpe ikiruhuko kugira ngo nanjye mbashe gutuza nk’abandi.
Mwana wanjye ntiwinube kuko ntaho urageza kuko ndacyagutuma kuko uri igikoresho cyanjye kandi umenye ko imbaraga ukoresha atari izawe.
Mama, nanjye ndabizi gusa nkomeje kukwisabira imbaraga nyinshi kugira ngo nshobore kuzuza inshingano mwampaye.
Mwana wanjye ndi hano uvuge icyo ushaka, ndakumva kuko uyu munsi ngarutse kubasura ariko ndababaye kuko kenshi ibyo mbasaba ...
Kucyumweru, 08 Weerurwe 2015 04:40:29 +0100
Umubyeyi Bikira Mariya yaje yishimye cyane ari mu rumuri rwinshi cyane ntabona icyo ndugereranya narwo. Nuko aranyitegereza, aransuhuza,
Ati : « Uraho mwana wanjye ukomeje kwihanganira ibigeragezo byose uhura nabyo »
Nti : « Uraho Mama »
Ati : « Umeze ute ? »
Nti : « Mama, meze neza gahoro nawe urabibona. Mama, ibigeragezo ni byinshi cyane ».
Ati : « Mwana wanjye ihangane, kandi uzabitsinda ».
Nti : « Mama, sininubye. Icyakora ndakomeza kukwisabira imbaraga nyinshi kugira ngo nshobore kuzuza inshingano mwampaye, kuko ndi umuntu kandi umuntu buri gihe cyose aracumura ».
Ati : « Mwana wanjye, ihangane kuko igihe cyose mba ndi kumwe nawe, ntabwo nzagutererana na rimwe. None rero mwana wanjye, wigira ubwoba ngo utinye kuvuga ibyo ngutumye kuko si ibyawe, nitwe twivugira.
Mwana wanjye, ongera unsuhurize abana banjye bose ntawe urobanuye. Uti uyu munsi ndabasuhuje. Nimugire amahoro kandi urukundo ...
Urwa mbere • Uruvuyeho • Ururiho : 14 • Urukurikira • Urwanyuma


text:
www.eachamps.rw
Hon. Edouard Bamporiki yavuze ko badateganya gushyiraho itorero rya ba nyampinga kuko babona atari ikintu kihutirwa, anavuga ko kuba bamwe bahagararira u Rwanda bagakora ibihabanye n’umuco atari ukubera ko nta torero ryihariye baba baragiyemo.
Uko u Rwanda rugenda rutera imbere hagenda haduka imico itandukanye, muri iyo mico ariko usanga hari imwe ijya gusa n'iyo mu Rwanda rwo ha mbere, ugasanga hari n’indi idafite aho ihuriye n’iyari isanzwe.
Mu Rwanda hamaze kumenyerwa igikorwa cyo gutora Nyampinga w'u Rwanda, aha bagendera cyane ku kuba ari umukobwa w’intyoza mu kuvuga, atambuka neza ndetse anafite uburanga.
Igikorwa cyo gutora nyampinga mu Rwanda cyatangiye kuva mu 1991, hatorwa Nubuhoro Jeanne waje gusimburwa na Uwera Dalila watowe mu 1993, iki gikorwa kikaza kongera gusubukurwa mu 2009 ubwo hatorwaga Bahati Grace.
Gutora nyampinga byahozeho mu muco nyarwanda ariko uko bikorwa ubu hongewemo n'ibyo mu mico y'amahanga bikorwa mu marushanwa mpuzamahanga y'ubwiza.
Hari bamwe mu bitabiriye i rushanwa rya Nyampinga w'u Rwanda bagiye barangwa n'imyitwarire itari myiza rimwe na rimwe usanga hari abatekerezaga ko kuba habaho itorero rya ba nyampinga byagira umumaro ukomeye ndetse bagatozwa indangagaciro zirushijeho mbere yo guhabwa inshingano.
Mu kiganiro Perezida wa Komisiyo y'Itorero ry'Igihugu Hon. Bamporiki Edouard yagiranye Eachamps, yavuze ko badateganya gushyiraho icyiciro kihariye cyaba kigendanye no gutoza ba nyampinga, yemeza ko bitihutirwa cyane.
Yagize ati ”Ntago turabitekereza cyane ko ba nyampinga bajya gutorwa barabanje kunyura mu itorero kugeza ubu nta cyiciro kihariye cyabo turatekereza, nta kintu tubona kihutirwa cyatuma dushyiraho itorero ryabo, iyo urebye n’umubare w’abamiss bamaze gutorwa ntago ari umubare munini wavuga ngo urabatindaho kuko n'iyo bari mu mwiherero bafite uko bategurwa.”
Hon. Bamporiki Edouard yongeyeho ko n’uwajya mu bibi byaba atari ukubera ko atatojwe ahubwo yaba ari kamere ye.
Yagize ati ”Uwajya mu bibi ntabwo byaba ari ikibazo cy’uko atari intore ahubwo yaba ari amahitamo ye kuko n’abatojwe hari igihe batandukira nta gahunda idasanzwe yo kuvuga ko twatoza ba nyampinga.”
Umutoza mukuru yavuze ko ba nyampinga bashobora kujyanwa mu itorero mu gihe minisiteri y’umuco yaba yatangaje ko bikenewe, yavuze ko kandi hari itegeko bagenderaho bemeza ko icyiciro runaka gishobora gutozwa.
Ubusanzwe gutora nyampinga bwa mbere byatekerejwe mu 1854 n’uwitwa Phineas Taylor Barnum washakaga gutangiza aya marushanwa muri leta zunze ubumwe za Amerika, gusa iki gikorwa kiza kuburizwamo n’imyigaragambyo yabayeho cyamaganirwa kure n’abatarashaga ko kiba.
Mu 1880 ahitwa Rehoboth Beach[Delaware] muri Amerika n’ubundi, habayeho igikorwa gisa nk’icyo gutora nyampinga gusa kibera ku bwogero kugira ngo hatagira abongera kukitambika.9 months ago | by Theos Uwiduhaye
صيانة ايديال زانوسي بالبحي 9 months ago
بكل تاكيد في يوم من الايام قمتي بالتحضير للغسيل وفجأه الغسالة لا تعمل ولا تستطيع معرفة سبب العطل بها ننصحك بعدم محاولة القيام بأي شئ لمحاولة معرفة سبب العطل او حل العطل لان هذا قد يعرضك للصعق الكهربائي في حالة ان الغسالة كانت موصوله بالكهرباء او ربما تزداد المشكله اكثر سوء ومن ضمن هذه المشاكل ان الغسالة لا يصلها كهرباء رغم انها موصله بالكهرباء فهنا فنس صيانة ايديال زانوسي سيقوم بتفقد عدة اشياء منها مقبس الكهرباء الموصل ربما يكون به مشكله ولا يقوم بتوصيل الكهرباء بشكل جيد او ان المقبس به خلل ما ولمعرفة هذا سوف يقوم بأختبار بسيط عليه يكتشف ما اذاreply(0)